PENYOKONG TPM JUGA BOLEH LAKUKAN UNDI ROSAK JIKA MAHU ZAHID HAMIDI
TERBUKA PELUANG JADI PM

 Berikutan tulisan berkenaan undi rosak atau protes PRU14 yang disiarkan sebelum ini, seorang pemimpin UMNO yang tidak mahu disebut namanya menyarankan penyokong Timbalan Perdana Menteri agar beramai-ramai melakukan perkara yang sama.

 Kata pemimpin berkenaan, berdasarkan keadaan biasa, peluang Zahid Hamidi untuk menjadi Perdana Menteri boleh dikira tipis atau tertutup sama sekali.

 Menurut beliau, sekiranya BN menang lagi dalam PRU 14 ini, terutama jika keputusannya lebih baik berbanding PRU 2013, Najib sudah tentu akan berkuasa lebih lama serta mempunyai lebih masa untuk mencaturkan kedudukan sepupunya, Hishammuddin Hussein sebagai penggantinya.

 Manakala jika BN kalah pula, tambahnya, Zahid Hamidi akan terlepas terus peluang untuk menduduki Seri Perdana serta terpaksa bersara dalam keadaan terhina bersama-sama dengan Najib yang menjadi punca utama kekalahan itu.

 Dalam keadaan tidak menentu ini, kata pemimpin UMNO itu lagi, penyokong Zahid Hamidi harus bijak memikirkan masa depan “boss” mereka berbanding semata-mata akur memastikan kekalnya kedudukan Najib.

 Katanya, dengan penyokong Zahid Hamid secara beramai-ramai melakukan undi rosak atau protes dengan cara tidak mengundi BN, ada kemungkinan BN tidak menang dengan cemerlang atau keputusannya lebih buruk berbanding pilihanraya 2013 yang lalu.

 Dengan yang demikian, tegas beliau, oleh kerana sudah dua kali UMNO dan BN dibawah pimpinan Najib mencapai keputusan yang buruk iaitu dalam PRU 2013 dan PRU 14 nanti, penyokong Zahid Hamidi boleh menggerakkan kebangkitan mendesak agar Perdana Menteri berundur dan melakukan peralihan kuasa kepada timbalannya dalam pemilihan UMNO pada hujung tahun ini.

 Inilah satu-satunya peluang yang ada jika Zahid Hamidi mahu menjadi Perdana Menteri, ujar beliau dengan bersungguh-sungguh.

 Jelas beliau lagi, melakukan undi rosak atau undi protes adalah juga lebih baik serta tidak salah bagi ahli UMNO atau penyokong Zahid Hamidi dalam keadaan mereka mungkin tidak tergamak untuk memberi undi kepada calon-calon Pakatan Harapan.

Mereka tidak harus melepaskan peluang terbuka ini, kecuali Zahid Hamidi tiada cita-cita untuk jadi Perdana Menteri, ujar beliau.
(ShahbudinHusin 26/01/2018)

0

0

votes
Article Rating
Kongsikan artikel ini


SIASATLAH TUN SITI HASMAH DENGAN LEBIH KERAP LAGI….

Siapa pun yang waras dan sihat akal fikirannya, pasti tidak setuju dengan tindakan menyiasat Tun Siti Hasmah Mohd Ali di bawah Akta Perhimpunan Aman berhubung kehadirannya dalam himpunan menuntut politik bersih yang diadakan pada September, tahun lalu.
Sama ada berdasarkan kenyataan Tengku Razaleigh Hamzah atau Rafidah Aziz atau sesiapa yang lain yang tidak setuju dengan tindakan itu, itulah sebenarnya suara majoriti rakyat Malaysia.
Ia bukan saja kerana perhimpunan yang disertai oleh Tun Siti Hasmah itu sudah berlalu empat bulan lamanya, tetapi sebagaimana semua maklum Himpunan Wanita Bantah Politik Toksik itu adalah anjuran Pengerusi Bersih 2.0, Maria Chin Abdullah dan salah seorang ahli G25,  Noor Farida Ariffin.
Sudahkah penganjurnya disiasat dan tidak cukupkah dengan menyiasat penganjur saja dan kenapa baru sekarang Tun Siti Hasmah pula hendak disiasat?
Atas apa sebab sekali pun, tiada keperluan untuk menyiasat Tun Siti Hasmah yang hanya berucap dan mengajak orangramai agar mengamalkan politik bersih dan sihat sepanjang masa dalam ucapannya di himpunan tersebut.
Lagi pula, beliau bukannya berucap mengajak orangramai memberontak atau melakukan kerosakan kepada negara.
Sebagaimana yang dimaklumi juga, Tun Siti Hasmah tidak pernah sama sekali terkait dengan apa-apa skandal atau diketahui ada bermewah dengan barangan kemas ratusan juta ringgit di tubuh badannya, melainkan hanya suaminya, Tun Mahathir Mohamad adalah musuh nombor satu kepada Najib Razak.
Jadi, untuk apa beliau disiasat atau ini merupakan tindakan terdesak kerajaan yang mesejnya hendak disampaikan kepada Tun Mahathir dan Pakatan Harapan?
Kenapa tidak siasat dan tangkap saja Tun Mahathir yang lebih banyak hadir dan berucap dalam pelbagai perhimpunan aman yang lain?
Kenapa juga mereka yang terkait dengan skandal dan isunya lebih diperkatakan di seluruh dunia tidak pernah disiasat?
Oleh kerana Tun Siti Hasmah tidak terlibat dalam politik, melainkan sebagai pendamping setia kepada Tun Mahathir semata-mata, siasatan ke atasnya pasti sukar diterima dan secara langsung atau tidak langsung akan mencalarkan wibawa pimpinan kerajaan sedia ada di mata rakyat.
Kalau pun UMNO dan BN begitu terdesak untuk mempertahankan kuasanya, menyiasat wanita yang begitu dihormati seperti Tun Siti Hasmah bukanlah cara yang betul untuk berdepan dengan Pakatan Harapan.
Siapakah yang mengarahkan siasatan terhadap Tun Siti Hasmah itu – Najib Razak sebagai Perdana Menteri atau Zahid Hamidi selaku Timbalan Perdana Menteri merangkap Menteri Dalam Negeri?
Bolehkah Najib atau Zahid Hamidi tampil segera memberikan penjelasan?
Atau Tun Siti Hasmah perlu terus diperlakukan sedemikian rupa agar rakyat lebih mudah menolak UMNO dan BN secara total?
(ShahbudinHusin 27/01/2018)

0

0

votes
Article Rating
Kongsikan artikel ini


WAJAH SEBENAR PAS AKHIRNYA TERSERLAH

Makin dekat tarikh pilihanraya, wajah sebenar Pas kian terserlah dengan nyata.
Daripada mahu menubuhkan kerajaan sendiri bersama Gagasan Sejahtera, menjadi kuasa penentu atau “king maker”, Pas kini dengan nyata memperlihatkan wajah dirinya yang sebenar.
Tanpa berselindung lagi mereka menyatakan pilihan selepas PRU 14 akan datang hanya ada dua – bekerjasama dengan BN atau kekal sebagai pembangkang.
Tetapi, beberapa hari sebelum ini, Presiden Pas, Hadi Awang sendiri menyatakan Pas tidak mahu lagi menjadi pembangkang yang lemah selepas pilihanraya akan datang.
Maknanya, menjadi sebahagian daripada kerajaan memang  pilihan Pas dan untuk tujuan itu, Najib, UMNO dan BN adalah idaman kalbu parti Islam tersebut.
Sebaliknya, kekal sebagai pembangkang bukan lagi pilihan bagi Pas. Lagi pula, Pas sejak kebelakangan ini semakin merasai nikmat berdekat-dekat dengan kerajaan atau parti pemerintah.
Jika berdekat dengan kerajaan saja pun macam-macam nikmat dan syurga dunia dapat mereka nikmati, tentunya dalam hati pimpinan Pas ketika ini menggelegak perasaan tidak sabar-sabar untuk menjadi sebahagian daripada kerajaan.
Barangkali wajar diucapkan tahniah kepada Pas kerana awal-awal lagi telah menunjukkan kecenderungan kepada BN yang didalamnya ada MCA serta Gerakan yang bukan saja menentang hukum hudud, malah paling lantang menolak pindaan Akta 355 yang bertujuan memperkasa kedudukan mahkamah syariah.
Akhirnya, Pas sendiri menyerlahkan sandiwara mereka berkaitan Akta 355 itu.
Dengan pengakuan Pas mahu bekerjasama dengan BN ini juga memberi maksud mengundi Pas adalah sama seperti mengundi BN.
Meskipun ketika pilihanraya,  Pas dan BN berlainan parti, berbeza logo dan mungkin saling mengata antara satu sama lain, tetapi selepas pilihanraya berakhir, mereka akan saling bersama serta berdakapan untuk tujuan yang satu – mengekalkan lagi kerajaan kleptokrasi menghakis kekayaan dan memiskinkan negara ini.
Syabas kepada kepada Pas!!
(ShahbudinHusin 27/01/2018)

0

0

votes
Article Rating
Kongsikan artikel ini


DENGAN SIAPA LAGI TOK HIM PERNAH AMBIL DEDAK?

Presiden Perkasa, Ibrahim Ali tanpa berselindung mengakui pernah mengambil dedak daripada bekas Perdana Menteri, Tun Mahathir Mohamad ketika beliau mengetuai kerajaan dahulu.
“Tidak sedikit jasa Tun Mahathir kepada saya. Ketika saya sertai semula UMNO, tak sampai sebulan saya dilantik jadi Ahli MT UMNO.
“Beliau sayang dan tolong saya dalam hidup. Saya dapat dua atau tiga projek yang saya minta dan Tun Mahathir luluskan.
“Jadi maknanya, saya makan dedak lebih awal daripada yang lain-lain,” kata Ibrahim yang juga mesra dengan panggilan Tok Him.
Memang hebat Tok Him, ketika tak ramai orang lain berpeluang dapat dedak daripada Tun Mahathir, tetapi beliau senang-senang memperolehinya sedangkan sebelumnya beliau bermusuh serta kerap memaki bekas Perdana Menteri itu.
Tetapi, apakah beliau hanya pernah ambil dedak ketika Tun Mahathir berkuasa saja?
Bagaimana selepas Tun Mahathir bersara dan ketika itu Tok Him menubuhkan NGO Perkasa?
Apakah NGO itu dihidupkan sebahagiannya melalui sumbangan dedak daripada Tun Mahathir juga?
Selain itu, macam mana pula dengan pemimpin-pemimpin lain, pernahkah Tok Him turut dapat dedak daripada mereka?
Misalnya, pernahkah Tok Him dapat dedak daripada Ku Li yang sentiasa disokongnya daripada dulu hingga sekarang?
Misalnya juga, pernahkah Tok Him dapat dedak daripada Tok Guru Nik Aziz ketika Allahyarham menjadi Menteri Besar Kelantan dahulu?
Misalnya lagi, pernahkah Tok Him dapat dedak daripada Najib Razak sebelum ini?
Lagi misalnya, pernahkah Tok Him mengambil dedak daripada menteri-menteri yang ada sekarang untuk menghidupkan NGO Perkasanya?
Pernah mengambil dedak daripada Tun Mahathir barangkali belumlah cukup hebat, tapi jika Tok Him terbukti pernah dapat dedak daripada semua nama-nama yang disenaraikan di atas, sah beliau memang pemimpin Melayu yang terhebat di negara ini.
Bermakna, selain “raja katak”, satu lagi gelaran yang sesuai buat beliau juga ialah “raja dedak”.
(ShahbudinHusin 28/01/2018).

0

0

votes
Article Rating
Kongsikan artikel ini


TERIMA KASIH KU LI, LIMA TAHUN NAJIB MENJADI PM TANPA HAK MORAL
RUPANYA….

Berkata tokoh veteran UMNO, Tengku Razaleigh Hamzah, pihak yang tidak mendapat undi popular dalam pilihanraya bermakna kekurangan hak moral untuk memerintah negara, walaupun menguasai majoriti kerusi.

 Kata beliau, selain mendapat hak memerintah secara fizikal melalui jumlah kerusi, parti yang memerintah juga perlu memiliki hak moral.

 “Jika pilihanraya dijalankan berdasarkan prinsip kemenangan melalui ‘first past the post’, parti politik yang tidak memiliki undi popular, tetapi mempunyai majoriti kerusi, mereka akan sentiasa berada dalam keadaan sukar.

 “Mereka boleh dianggap kekurangan hak moral untuk memimpin”, katanya yang juga Ahli Parlimen Gua Musang, Kelantan.

 Dalam PRU 2013 lalu, meskipun BN menang 133 daripada 222 kerusi Parlimen berbanding Pakatan Rakyat, tetapi undi popular yang diraihnya cuma 47 peratus saja.

 Pakatan Rakyat, di sebalik hanya mendapat 89 kerusi Parlimen, namun mengungguli undi popular rakyat  sebanyak 52 peratus.

 Berdasarkan apa yang ditegaskan oleh Ku Li itu, bermakna Najib Razak telah memimpin negara ini sejak 2013 lalu tanpa hak moral yang sewajarnya.

 Najib hanya memerintah berdasarkan kerusi fizikal, namun sokongan moral rakyat langsung tidak memihak kepadanya.

 Tidak malukah Najib?

 Tidak malukah juga kita dipimpin oleh pemimpin dan parti yang tiada hak moral seperti itu?

 Dengan dipimpin oleh pemimpin dan parti yang tiada hak moral selama lima tahun ini sehingga tidak henti-henti timbul pelbagai kekalutan dalam negara, tentu ia dengan sendirinya membulatkan tekad kita semua untuk menyingkirkan Najib, UMNO dan BN secara fizikal pula dalam pilihanraya akan datang ini.

 Najib sudah disingkirkan secara moral, tidak sukar lagi menyingkirkannya secara fizikal.

 Terima kasih Ku Li kerana menyuluhkan jalan yang sudah semakin terang buat rakyat membuat pilihan.
(ShahbudinHusin 28/01/2018)

0

0

votes
Article Rating
Kongsikan artikel ini


ANNUAR MUSA, IBRAHIM ALI, ANINA – SEMUANYA ADALAH SAMPAH!!

ANNUAR MUSA… AWAK HANYALAH SEORANG KAKI BODEK MINDA LEMAH OTAK UDANG!! ANINA SAADUDDIN AWAK MINUM BALIK KENCING NAJIB TUN RAZAK!! IBRAHIM ALI AWAK HANYALAH MAHARAJA KATAK LOMPAT!!
Saya mengikuti forum Perjuangan For All dan dapati semua ungkapan-ungkapan dari ketiga-tiga orang tersebut hanyalah retorik sampah yang datang dari otak-otak sampah semata-mata!!
Huraian-huraian annuar musa selaku ‘kaki bodek minda lemah otak udang’, ibrahim ali ‘maharaja katak lompat’ dan anina saaduddin yang terpaksa ‘telan semula kencing najib tun razak’ hanya layak dimasukkan ke dalam tong sampah saja!!
Semua rakyat malaysia kenal siapa dia annuar musa!! Semua orang tahu sangat siapa itu ibrahim ali!! Dan kini juga keseluruhan rakyat malaysia mula mengenali siapa dia anina saaduddin!!
Saya amat geli hati bila annuar musa kata najib tun razak adalah seorang perdana menteri berjiwa besar dan sanggup terima teguran-teguran dari rakyat secara hati terbuka!!
Apa punya bodoh dan bangang annuar musa ini?! Sekarang najib tun razak mengakui terdapat pelbagai kelemahan pentadbiran dalam syarikat 1mdb yang telah mendorong kes skandal kewangan yang terbesar di dunia pada alaf ini!!
Kalau perdana menteri paling korup itu seorang yang bersifat terbuka; mengapa saya selaku bekas naib ketua umno bahagian batu kawan di pulau pinang ditangkap serta disumbat ke dalam penjara sg buloh kerana membongkar kes skandal 1mdb di mana kini sejumlah hampir rm40 bilion duit syarikat itu telah hilang!!
Pada waktu itu saya hanya nak jadi pemimpin akar umbi yang amanah!! Saya ingin jadi warganegara yang bertanggungjawab!!
Nawaitu saya untuk selamatkan dana kerajaan dan duit rakyat dari diselewengkan oleh penyangak jho low serta riza aziz yang akhirnya habuan songlapan duit 1mdb itu sampai ke pangkuan najib tun razak mahupun rosmah mansor!!
Apabila saya buat laporan pada pdrm, sprm, bank negara serta maklum pada pejabat peguam negara; semua institusi kerajaan ini tidak berani untuk ambil tindakan dalam kes skandal 1mdb!!
Maka apabila memperolehi pelbagai bukti-bukti lain mengenai pengubahan wang haram yang berpunca dari akaun syarikat 1mdb; ianya telah mendorongkan saya untuk buat laporan di singapura, hong kong, peranchis, switzerland, united kingdom dan fbi yang beribu pejabat di new york!!
Malangnya, apabila pulang ke tanahair saya telah ditangkap seterusnya dipenjarakan selama hampir 2 bulan di penjara sg buloh!!
Semua laporan-laporan saya di luar negara mempunyai asas kukuh dan terbukti benar kini!!
Ianya disahkan benar oleh jabatan kehakiman amerika syarikat, pejabat peguam negara switzerland, penguatkuasa undang-undang di singapura, hong kong dan juga united kingdom!!
Malahan mahkamah sesyen, mahkamah tinggi, mahkamah rayuan dan mahkamah persekutuan juga telah memenangkan saya dalam kes yang bersangkutan dengan skandal.1mdb ini!!
Inikah yang annuar musa maksudkan najib tun razak selaku perdana menteri paling korup itu seorang yang bersikap terbuka?!
Annuar musa memang bangang dan dia hanyalah seorang kaki bodek minda lemah otak udang!!
Ibrahim ali ini seorang yang ‘opportunist’ dan tiada kredibiliti langsung dalam politik!! Dia ‘maharaja katak lompat’ yang tak boleh dipercayai!!
Sebab itu ketika saya berada dalam parti PPBM seringkali nyatakan jangan bekerjasama dengan ibrahim ali!! Dia seorang pakar ‘kaki korner!!’
Risiko amat tinggi untuk kita bekerjasama dalam politik bersama ibrahim ali!! Hakikatnya, ibrahim ali bukan ada prinsip tetapi dia seorang yang mempunyai sifat kepentingan diri  yang amat tinggi!!
Buang masa untuk saya huraikan mengenai sikap berpolitik ibrahim ali ini!! Bagi saya ibrahim ali hanyalah ‘low class’ bukan ‘colourful’ dalam arena politik!!
Yang paling sedih ialah sikap anina saaduddin masakini!! Pada realitinya dia seorang yang tiada mempunyai asas mutu kepimpinan dalam politik atau sistem berpartian!!
Sejak berada di dalam umno; anina saaduddin tidak pernah menjawat jawatan penting di dalam parti baik di peringkat bahagian ataupun cawangan!!
Ilmu politik dia cukup cetek!! Dia cipta nama hanya kerana berani sebut “najib tun razak dah kencing kita semua” di mesyuarat umno langkawi!!
Tetapi malangnya kini; anina saaduddin telan balik kencing najib tun razak!!
Bila parti PPBM lucutkan jawatan dia kerana tak tahu memimpin disebabkan oleh tiada ilmu politik maka sejak itulah baru dia mengamuk!!
Kalau tahu PPBM itu lemah dan tidak betul kenapa dari awal lagi tak mahu tolak tawaran untuk jadi ketua serikandi parti Bersatu!!
Ketika menjawat jawatan ketua serikandi PPBM; anina saaduddin ini saya nampak terlalu kagum dan gembira menerima jawatan tersebut!!
Dia menjelajah ke seluruh negara kutuk najib tun razak, rosmah mansor, umno dan BN secara bermati-matian!!
Secara sekelip mata kini setelah dilucut dari jawatan ketua serikandi; dia ‘U-Turn’ 359° darjah pulak!! Begitu pantas ubah pendirian!!
Hakikatnya, anina saaduddin ini kaki putar alam!! Dia kuat menipu!! Dia kata tak boleh terima PPBM kerana parti itu bersekongkol dengan DAP!!
Ini satu pembohongan besar anina saaduddin!! Saya pernah memimpin Deklarasi Rakyat!!
Deklarasi Rakyat adalah platform permulaan kita bergabung dengan semua tokoh-tokoh pemimpin pembangkang!! Deklarasi Rakyat menjemput semua tokoh-tokoh DAP hadiri mesyuarat-mesyuarat serta program-program ceramah di seluruh negara!!
Budak anina saaduddin ini pun selalu duduk mesyuarat dengan semua tokoh-tokoh pemimpin DAP!!
Pada waktu itu anina saaduddin tiada masalah pun dengan DAP!! Dia pun seringkali menghadiri pelbagai program-program Deklarasi Rakyat bersama dengan pemimpin-pemimpin DAP!!
Mengapa sekarang setelah dilucutkan jawatan ketua serikandi PPBM baru nak kutuk parti Bersatu kononnya bersekongkol dengan DAP?!
Mengapa dalam Deklarasi Rakyat dulu anina saaduddin tidak pernah menolak DAP?!
Kalau anina saaduddin nak keluar dari PPBM dan masuk mana-mana parti lain waimah umno sekalipun; itu hak dia!!
Parti Bersatu tidak pernah rugi pun atau merasai kehilangan anina saaduddin kerana saya pun tahu kualiti kepimpinan dia yang kosong pada hakikatnya!!
Siapa saja nak tinggalkan parti PPBM demi dedak; melantaklah!! Tetapi selaku pengasas parti anina saaduddin tidak wajar sama sekali mengutuk sebuah parti yang dia sendiri julang serta sanjung pada suatu masa dahulu!!
Sebab itu imej dan reputasi anina saaduddin kini hancur berkecai!!
Dia cakap apapun 32 juta rakyat malaysia sudah jelek mendengarnya!! Anina saaduddin sudah hilang maruah mahupun kredibiliti sama sekali dalam politik!!
Sebab itu ada perumpamaan kata ‘kalau jumpa ular dengan orang macam anina saaduddin maka pukullah orang macam anina saaduddin itu terlebih dahulu!!”
Makhluk yang suka makan tuan ini lebih berbahaya dari seekor ular!!
Sebagai orang yang tidak berilmu dalam politik, tak tahu buat kerja pun dan dijulang naik secara terlalu pantas; ianya telah merosakkan budak hingusan ini!!
Adalah tidak keterlaluan sekiranya saya kata budak anina saaduddin ini sedang ‘meludah ke langit yang akhirnya jatuh ke muka sendiri!!’
Seandainya anina saaduddin ingat dia kuat dan diterima rakyat dengan perbuatan-pebuatan kejinya mengutuk PPBM, tun dr mahathir mohamad, tan sri muhyiddin yassin serta dato seri mukhriz tun mahathir; suruhlah dia bertanding di mana-mana kerusi pada pru14 nanti walaupun di langkawi!!
Sama-sama kita tunggu dan lihat samada budak hingusan anina saaduddin ini laku atau pun tidak!!
Memori anina saaduddin ini cukup pendek!! Namanya dijulang naik oleh tun dr mahathir mohamad, tan sri muhyiddin yassin, dato seri mukhriz tun mahathir serta Deklarasi Rakyat sebelum ini!!
Manusia yang ‘kufur nikmat’ serta tidak tahu berterima kasih macam budak hingusan anina saaduddin ini insya-Allah tuhan tidak akan mengangkat darjatnya!!
Nasihat ikhlas saya pada budak hingusan anina saaduddin ini sekiranya dia tak mampu nak berbudi adalah memadai dengan membalas budi!!
Andaikata dia tak mampu juga untuk membalas budi; adalah memadai dengan budak hingusan ini mengenang budi!!
Sebagai rumusannya, program forum Perjuangan For All ini hanyalah berkualiti sampah, untuk orang berotak sampah dan hanya layak dimasukkan ke dalam tong sampah saja!!
Ikhlas dari;
KHAIRUDDIN ABU HASSAN
Koordinator
Deklarasi Rakyat.

0

0

votes
Article Rating
Kongsikan artikel ini


TAK KESIANKAH NAJIB KEPADA PAS, SUDAHLAH DIUNGKIT-UNGKIT BANTUAN,
KELANTAN PULA MAHU DIRAMPASNYA?

 Semalam, Perdana Menteri Najib Razak melakukan lawatan sehari ke Kelantan. Seperti biasa, dalam lawatannya ke mana-mana negeri menjelang PRU 14 yang bakal diadakan pada bila-bila masa, banyaklah janji projek dan curahan wang dilakukan yang tentunya diharap akan dibalas dengan sokongan dan juga undi.

 Kelantan turut tidak terkecuali, meskipun negeri itu ditadbir oleh Pas yang merupakan “rakan mesra”  kepada UMNO. Selain mengumumkan beberapa projek, Najib juga mengungkit kemurahan hatinya kepada Kelantan yang menurutnya, beliau adalah jauh lebih baik berbanding Tun Mahathir Mohamad dahulu.

 Kata Najib, sepanjang 22 tahun Tun Mahathir menjadi Perdana Menteri, dana yang disalurkannya kepada Kelantan hanyalah berjumlah RM12.7 bilion sahaja.

 Sebaliknya, kata beliau, sejak 2006 hingga tahun ini, dana yang disalurkan oleh kerajaan Pusat kepada Kelantan adalah berjumlah RM14.69 bilion.

 “Negeri defisit macam Kelantan ini, kalau tiada sumbangan daripada kerajaan Pusat, mereka nak bayar gaji pun tak mampu.

 “Kita ada masa lagi untuk tambah peruntukan kepada Kelantan. Nak undi atau tak undi, itu hak mereka tapi kali ini undi kitalah.

 “Kita bagi suntikan macam-macam, tuan-tuan dan puan-puan apa salahnya bendera kita (BN) kasi naiklah sikit.

 “Ini susah-susah baru minta tolong kita, bendera dah naik pun kita nak kena turunkan, inilah kita baik hati,” demikian antara kata-kata  Najib sambil tertawa kecil.

 Dalam erti kata lain, selain bersikap pemurah memberi peruntukan wang kepada Kelantan yang kekurangan dana untuk mentadbir negeri dan melaksanakan projek-projek pembangunan, nawaitu sebenar Najib ialah mahu negeri itu dikembalikan semula kepada UMNO untuk memerintahnya.

 Sebab itulah beliau suka mengungkit-untkit apa yang diberikannya kerana harapannya apa yang disumbangkannya  itu sentiasa diingati oleh pengundi Kelantan.

 Kenapa Najib masih bersungguh mahu menawan kembali Kelantan sedangkan Pas adalah “rakan mesra” kepada UMNO sehingga parti itu berkeras untuk menjadikan pertandingan tiga penjuru di peringkat Pusat semata-mata mahu memberi kelebihan kepada BN memenangi pilihanraya akan datang?

 Di mana budi bahasa Najib kepada musuh yang sedia menukar identiti menjadi rakan di peringkat Pusat, tetapi UMNO dan BN tetap mahu menggulingkan Pas daripada memerintah Kelantan?

 Apa salahnya, oleh kerana Pas sudah memberi kelebihan kepada UMNO dan BN melalui pertandingan tiga penjuru di peringkat Pusat, parti itu membalas kebaikan parti Islam itu, bukan saja dengan memberi peruntukan kewangan, malah dengan tidak meletakkan calon-calonnya bertanding di Kelantan?

 Tidak dinafikan, meskipun belum pasti, kesediaan Pas berpisah dengan dengan parti-parti pembangkang yang lain untuk bertanding sendirian tidak lain ialah untuk memberi kelebihan kepada Najib, UMNO dan BN memenangi pilihanraya, seterusnya mengekalkan kuasanya di Putrajaya.

 Lebih jelas lagi, dalam sekian banyak kenyataan para pemimpin Pas, sasaran serangan mereka lebih ditujukan kepada Pakatan Harapan berbanding UMNO dan BN.

 Najib yang terlibat skandal kewangan terbesar di dunia, menukar demokrasi Malaysia kepada kleptokrasi dan dalam akaun banknya terbukti ada beribu-ribu juta ringgit yang menurut DOJ bersumberkan dana 1MDB yang diselewengkan, tetapi di mata Pas beliau tetap kelihatan suci dan bersih.

 Yang lebih ditakuti oleh Pas tetaplah Tun Mahathir, Pakatan Harapan dan DAP, sedangkan yang terang-terang menolak hudud dan pindaan Akta 355 ialah MCA, MIC dan juga Gerakan. Tun Mahathir juga tidak pernah terbukti ada berbilion wang dalam akaun peribadinya.

 Dalam masa yang sama, meskipun melalui Gagasan Sejahtera, Pas tidak terlihat ingin menang pilihanraya kali ini. Sasaran utama Pas lebih untuk memastikan Pakatan Harapan tidak dapat berkuasa saja.

 Dilihat daripada pelbagai sudut, kecuali ada ganjaran lain yang kita tidak ketahui, bukan kecil sebenarnya pengorbanan Pas kepada Najib, UMNO dan BN.

 Namun demikian, berikutan kesedaran rakyat yang semakin meluas terhadap perlunya perubahan dalam negara, belum tentu semudah itu untuk Najib, UMNO dan BN mengekalkan kuasanya, walaupun setelah adanya bantuan pertandingan tiga penjuru daripada Pas.

 Jika rakyat benar-benar inginkan kepada perubahan dan pengaruh Tun Mahathir berjaya mewujudkan tsunami rakyat melalui kembalinya semula beliau menjadi Perdana Menteri, tidak mustahil UMNO dan Pas akan sama-sama ditolak ke tepi oleh pengundi kali ini.

 Tetapi berbeza bagi Kelantan. Jika berlaku pertandingan tiga penjuru, ia tidak dinafikan akan memberi kelebihan kepada UMNO menawan semula negeri itu.

 Tanpa kehadiran pengundi bukan Melayu dan dengan pengundi Melayu berpecah kepada tiga – UMNO/BN, Pakatan Harapan dan Pas – selain dikukuhkan dengan pengaruh wang, media dan jentera kerajaan Pusat,  kelebihan adalah memihak kepada UMNO/BN untuk menawan kembali Kelantan.

 Pas lebih mungkin kecundang dan hilang kuasanya di Kelantan kali ini. Bermakna, selain sudah tentu akan kalah di peringkat Pusat, Pas juga kemungkinan besar akan turut kehilangan kuasa di Kelantan melalui pertembungan tiga penjuru.

 Dalam keadaan ini, demi untuk mewujudkan suasana menang-menang, tidak bolehkah Najib, UMNO dan BN memberi laluan kepada Pas saja berhadapan dengan Pakatan Harapan di Kelantan?

 Biarkan Pas saja berhadapan satu lawan satu dengan Pakatan Harapan, manakala UMNO dan BN hanya memberi sokongan dari segi kempen, kewangan, jentera dan pelbagai kemudahan lainnya kepada parti itu.

 Dengan bantuan UMNO dan kerajaan Pusat serta pertandingan satu lawan satu berhadapan Pakatan Harapan, Pas tentu lebih selesa untuk mengekalkan kuasanya di Kelantan.

 Dengan kata lain, apabila Pas dan UMNO bekerjasama untuk berlawan dengan Pakatan Harapan, ia ibarat perlawanan gusti dua lawan satu layaknya. Lebih mudah untuk Pas  menang lagi di Kelantan.

 Setidak-tidaknya, kalaulah UMNO dan BN kecundang di peringkat Pusat kepada Pakatan Harapan, Pas masih ada lagi tapak kuasanya di Kelantan.

 Tetapi, dengan kalau di Pusat kalah dan di Kelantan juga tewas, apa lagi yang tinggal buat Pas?

 Tak kesiankah Najib kepada Pas?

 Atau Najib sebenarnya memang dalam hatinya mahu “membunuh” terus Pas daripada sebarang sisa-sisa kuasa?
(ShahbudinHusin 29/01/2018).

0

0

votes
Article Rating
Kongsikan artikel ini


GST HANYA MENYELAMAT KERAJAAN KLEPTOKRAT, BUKAN PENYELAMAT RAKYAT DAN
NEGARA

 1. Betapa ‘bangangnya’ pemimpin UmnoBN memerintah Malaysia apabila hanya bergantung pada pendapatan hasil negara daripada cukai GST sebagaimana PM Najib Razak ketika berucap pada majlis sambutan Hari Kastam Sedunia ke – 36 menyatakan negara selamat sebab GST, jika tanpa GST negara sudah tentu terjerumus dalam kancah kegawatan ekonomi.

 Kenyataan pelaksanaan Cukai Barangan dan Perkhidmatan (GST) dapat menyelamatkan  negara dari terjerumus dalam kancah kegawatan ekonomi negara menunjukkan bahawa kerajaan telah gagal dalam mengurus tadbir ekonomi negara sehingga terpaksa memerah keringat rakyat.

 2. Saya berpendapat kenyataan beliau merupakan kenyataan pemimpin yang tidak bertanggungjawab terhadap rakyatnya. GST bukannya menyelamatkan negara, tetapi penyelamat pemimpin kerajaan Klaptokrat UmnoBN.

 Justeru GST digunakan untuk menutup dan menampung kehilangan, ketirisan dan kecurian wang negara oleh pemimpin negara sendiri dimana ianya menjadi punca Malaysia terjerumus ke jurang kegawatan ekonomi.

 Melalui GST kerajaan tidak perlu bersusah payah memerah otak dan keringat mencari sumber kewangan negara melalui pelbagai industri, menyuburkan ruang ekonomi dan pendapatan negara, meningkatkan produk dalam dan luar negara, tetapi cukup hanya dengan polisi yang menekan rakyat, kerajaan sudah boleh menuai hasil yang lumayan.

 3. Sebegitu mudah seorang pemimpin negara menyandarkan kepada cukai terhadap rakyat sebagai pemangkin menyelamatkan ekonomi negara.

 Jika begini mentalitinya, sesiapa pun boleh jadi pemimpin,apabila ekonomi berada dalam keadaan gawat akibat skandal ‘rompakan mega’ wang dan khazanah negara maka rakyat dijadikan sasaran paling utama untuk dimangsakan. Sepatutnya seorang pemimpin negara berjuang siang dan malam menjaga kebajikan rakyat dengan mendahulukan rakyat dan membiarkan diri dan kerajaan dalam keadaan susah, bukannya memangsakan rakyat untuk menyenangkan diri sendiri dan kroni serta kerajaannya.

 4. Alasan paling ampuh dan jengkel yang dinyatakan adalah GST digunakan untuk menyusun segala program untuk rakyat seperti Bantuan Rakyat 1Malaysia (BR1M) yang mana ianya produk kerajaan BN kepada rakyat dengan anggaran RM6 bilion setahun sedangkan projek BR1M bukan semua rakyat yang layak mendapatnya, manakala hasil GST yang berjaya dipungut dari semua lapisan masyarakat pada tahun lalu sebanyak RM 44 bilion berbanding RM 41 bilion tahun 2016

 Jumlah yang diberi pula hanya ramuan kecil, sedangkan ramuan yang besar diambil oleh kerajaan, dan pelbagai subsidi lain ditarik balik. Adakah tindakan kerajaan  ini cerdik dalam membuat polisi yang akhirnya menekan kehidupan rakyat?

 RAKYAT TERJERAT DAN MEREMPAT KERANA GST!

 5. Mengapa PM Najib Razak tidak menjelaskan sejak perlaksanaan GST, harga barang terutamanya barang keperluan, perkhidmatan, makanan dan lain-lain semakin mahal.

 Belum ada lagi petunjuk harga barangan dan perkhidmatan menurun atau statik sejak GST diperkenalkan. GST dikenalpasti sebagai penyumbang terbesar kenaikan harga barang. Setelah rakyat terbeban dengan GST, dalam masa sama menanggung pula beban kos harga barang yang semakin meningkat, belum dikira lagi dengan pelbagai cukai yang terpaksa dibayar oleh rakyat demi kerajaan dan negara tercinta ini.

 BR1M yang diberi hanya untuk mengenyangkan rakyat beberapa hari, tetapi rakyat perlu menanggung penderitaan ini selama setahun pula kemudiannya untuk hadapi kehidupan harian mereka akibat GST dan penarikan balik subsidi harga barang.

 6. Sepatutnya pendapatan negara   tanpa sumber GST dan salah guna kuasa, rasuah dan rompak curi khazanah negara sudah pun mencukupi untut meringan kos sara hidup rakyat dan memastikan pendapatan boleh guna rakyat bertambah dengan mengembalikan subsidi harga barangan keperluan utama, memberikan pendidikan tinggi percuma tanpa PTPTN, mengawal harga barangan dan keperluan, mengawal serta mesubsidikan harga minyak.

 Sebaliknya apa yang berlaku masakini taraf pengangguran semakin meningkat, ruang pekerjaan semakin terhad, kadar inflasi semakin tinggi, jurang antara yang kaya dan miskin semakin ketara.

 Adakah ini menunjukkan kedudukan ekonomi negara semakin stabil, atau  GST hanya menstabilkan ekonomi pemimpin negara?

 7. PM Najib Razak tidak perlu berdolak dalik dengan mendendangkan GST menyelamatkan ekonomi negara.

 PM Najib Razak perlu akui bahawa beliau sudah kekeringan idea dan tidak tahu bagaimana hendak menguruskan negara yang berada di jurang kehancura.

 Malaysia kaya dan banyak hasil daripada pelbagai sektor dan industri, tetapi kerana ketidak cekapan pengurusan dan salahguna kuasa pemerintahan kerajaan Klaptokrasi UmnoBN, mereka gagal menyuburkan ekonomi negara. Situasi ini menandakan tempoh kerajaan BN sudah sampai ke penghujung nyawa dan mandat pemerintahan perlu diserahkan kepada Pakatan Harapan, agar rakyat melihat sinar baru yang menyelamatkan mereka selepas PRU ke-14 nanti.

 DATO’ HJ MAHFUZ OMAR
 Ahli Parlimen Pokok Sena
 30 Jan 2018/13 Jamadilawal 1439H.

0

0

votes
Article Rating
Kongsikan artikel ini


JIKA TELUS DAN TIADA PELUANG NAK MENIPU DALAM PILIHANRAYA, KENAPA TIDAK
DIBENARKAN SAJA KEHADIRAN PEMANTAU ANTARABANGSA?

Kata Najib Razak, sistem pengundian dalam pilihanraya negara ini telah ditambah baik menjadi lebih telus dan tidak memungkinkan akan berlaku penipuan.

 Katanya, sistem pengundian yang ada sekarang juga jauh lebih baik berbanding ketika zaman Tun Mahathir Mohamad dahulu.

 Dalam masa yang sama, beliau turut menyifatkan tindakan Tun Mahathir dan Pakatan Harapan mengadu kepada diplomat Kesatuan Eropah serta menuntut kehadiran pemantau antarabangsa dalam PRU 14 akan datang sebagai tindakan tersepit dan cubaan untuk mendapatkan bantuan kuasa asing.

 Soalnya, adakah sistem pilihanraya kita benar-benar telus dan tidak berlaku penipuan?

 Kiranya Najib 100 peratus yakin mengenainya dan tiada apa yang mahu diselindungkannya, beliau tidak sepatutnya terus berdalih dan memberi banyak alasan mengenai kehadiran pemantau antarabangsa untuk menyaksikan bagaimana pilihanraya kita diadakan.

 Beliau seharusnya membenarkan dengan senang hati, bukan saja kehadiran pemantau antarabangsa, malah sesiapa saja untuk hadir memantau perjalanan PRU 14 akan datang diadakan.

 Hanya dengan berbuat demikian saja Najib dapat membuktikan kepada dunia bahawa pilihanraya negara kita betul-betul berjalan dengan baik dan tiada unsur-unsur meragukan seperti penggunaan jentera kerajaan, pembelian undi, amalan “cash is king” dan sebagainya.

 Tetapi, mengapa dalam mengatakan pilihanraya kita telus dan tidak mungkin berlaku penipuan, Najib masih tiada keberanian membenarkan kehadiran pemantau antarabangsa?
Mengapa masih mengatakan kehadiran pemantau antarabangsa sebagai cubaan menjemput bantuan kuasa asing?

 Apa yang ditakuti dan dibimbanginya?

 Semua perbuatan mesti dibuktikan dengan tindakan. Cakap saja tidak berguna. Seperti beliau mengaku wang RM2,600 juta yang masuk ke akuan peribadinya adalah derma daripada kerabat Diraja Arab Saudi, ia mesti dibuktikan dengan Najib wajib menunjukkan slip transaksinya.

 Begitu juga dengan ketelusan dan tidak mungkin wujud penipuan dalam pilihanraya yang dikendalikan oleh SPR. Najib mesti membuktikan kepada dunia mengenai kesahihan kata-katanya itu dengan tidak ragu-ragu menjemput kehadiran pemantau antarabangsa menyaksikannya sendiri.

 Beranikah Najib?
(ShahbudinHusin 31/01/2018)

0

0

votes
Article Rating
Kongsikan artikel ini


SIAPA PENYEBAR BERITA PALSU?

 Ketika di Kelantan baru-baru ini, Najib Razak berkata, kerajaan akan mengkaji satu undang-undang baharu bagi mengekang penularan berita palsu di negara ini.
Sebelum itu, pada penghujung tahun lalu, Salleh Said Keruak pula berkata, tindakan mengekang berita palsu adalah bagi melindungi keharmonian dalam negara.

 Tapi, siapakah sebenarnya penyebar berita palsu yang sebenar dan berlesen?
Bank Negara, sebuah institusi penting dalam negara pun diserang dengan penularan berita palsu oleh media arus perdana baru-baru ini sehingga mereka tampil menafikannya.

 Yang lebih mengaibkan, bukan setakat satu, tetapi tiga media arus perdana melakukan penularan berita palsu yang sama.
Tidakkah ini mengancam keharmonian negara?

 Hmmmmm….
(ShahbudinHusin 30/01/2018)

0

0

votes
Article Rating
Kongsikan artikel ini


AMANAH BERPAKAT DENGAN UMNO NAK JATUHKAN PAS – ADA LAGI KE KENYATAAN
TOLOL MACAM NI?

Mamat teori serba mungkin dan teori tak mustahil keluar koleksi teori baru.
1. Bila ada pemimpin parti suci di Kelantan yang dakwa kononnya Parti Amanah dan parti sarkas berpakat di Kelantan untuk jatuhkan parti suci di negeri itu, saya kata dalam hati ” ada lagi ke kenyataan tolol selain dari kenyataan seperti itu ?” . Maaf lah kasar sikit.
2. Kita lihat dari sudut logik dulu lah.Amanah ni siang malam berhempas pulas bersama PH nak humban Umno dalam PRU 14, masuk akal ke tiba-tiba Amanah pula nak berpakat dengan Umno? Anyway , jatuhkan parti suci ada beza ke dengan nak jatuhkan parti sarkas?
3. Kecuali seseorang itu buta atau gila, orang itu , bagi saya lah, sepatutnya tidak ada masalah untuk lihat siapa yang amat akrab macam belangkas dengan parti sarkas ni. Orang putih kata it is an open secret.
4. Oh ya, saya lupa mamat ni memang terkenal dengan teori serba kemungkinan dan teori tak mustahil dia.Jadi , ini mungkin koleksi teori baru dia gamaknya. Layan je lah.
MOHD HANIPA MAIDIN
AHLI PARLIMEN SEPANG.

0

0

votes
Article Rating
Kongsikan artikel ini


BENARKAH GAMBAR INI? MOHON KETUA PESURUHJAYA SPRM SEGERA TAMPIL BERI
PENJELASAN!!!

Telah beredar di media sosial sejak pagi tadi mengenai sekeping gambar seperti di bawah ini.
Jika diperhatikan betul-betul, kecuali kalau ada pelanduk benar-benar dua serupa, gambar berkenaan saling tak tumpah mirip wajah Ketua Pesuruhjaya SPRM, Dzulkifli Ahmad.
Difahamkan gambar berkenaan dirakam di Kuala Lumpur pada 28 Januari, iaitu Ahad yang lalu.
Benarkah gambar itu menunjukkan Dzulkifli telah menikah lagi satu?
Siapakah wanita bertuah yang telah berjaya mencuri hati beliau?
Apakah beliau menikah dengan wanita yang dikaitkan pernah mempunyai hubungan terlarang dengannya sehingga polis membuka kertas siasatan dan kemudian siasatan dipantau oleh sebuah pasukan petugas khas yang diumumkan penubuhannya oleh Peguam Negara, Apandi Ali?
Mungkin tujuan pihak yang menyebarkan gambar berkenaan adalah berniat baik, tambahan pula menikah dan berkahwin juga adalah perkara baik seumpama mendirikan sebuah masjid, maka ada baiknya Dzulkifli sendiri tampil memberi pencerahan berkenaan gambar yang sudah tersebar luas di media sosial itu.
Kalau betul beliau sudah berkahwin lagi, mengaku dan berterus-teranglah, sesuai dengan kedudukannya sebagai Ketua Pesuruhjaya SPRM yang dipandang tinggi dan dihormati dalam masyarakat, maka tidak seharusnya beliau berahsia mengenai perkara baik yang dilakukannya.
Sudah tentu, bukan saja rakyat Malaysia ingin mengetahui kebenaran perkara itu, malah seluruh warga SPRM sendiri pasti teruja dengannya.
Jika tidak benar dan gambar berkenaan hanyalah fitnah, katalah juga dengan jujur dan penuh hemah. Jadi orang besar dan penting dalam masyarakat, memang tidak sunyi daripada tumpuan dan perhatian.
Yang penting, Dzulkifli perlu tampil berterus-terang dan jangan berdiam diri saja. Berdiam diri bukan pilihan dalam hal ini.
Apa pun, jika benar beliau telah menikah lagi satu, tahniah dan selamat pengantin baru diucapkan, moga bahagia serta berkekalan hingga ke anak cucu.
(ShahbudinHusin 31/01/2018).

0

0

votes
Article Rating
Kongsikan artikel ini


BERANIKAH NAJIB SAHUT CABARAN MUHYIDDIN?

KUASA RAKYAT GAGALKAN PENIPUAN BN DALAM PRU-14

 Perdana Menteri dalam kenyataannya semalam memberikan jaminan bahawa tidak akan berlaku sebarang bentuk penipuan dalam pilihanraya umum ke-14. Kenyataan ini hanyalah berupa penafian semata-mata.

 Pakatan Harapan mempunyai kebimbangan yang berasas bahawa pilihanraya umum ke 14 akan menjadi pilihanraya yang terkotor dalam sejarah Malaysia. Tatkala gelombang kebangkitan rakyat menolak Najib dan Barisan Nasional semakin ketara, jentera Barisan Nasional juga sedang giat merancang pelbagai penipuan untuk mempertahankan kuasa.

 Persempadanan semula kawasan pilihanraya yang sedang berada dalam proses akhir untuk mendapatkan kelulusan Parlimen dibuat dengan sebegitu rupa untuk memberikan kelebihan kepada BN. Daerah-daerah mengundi yang dimenangi oleh BN dalam pilihanraya umum ke-13, dipindahkan ke kawasan-kawasan DUN atau Parlimen yang dimenangi secara tipis oleh BN, dengan tujuan untuk menambah majoriti BN di kawasan-kawasan tersebut dalam PRU-14.

 Pada masa yang sama, daerah-daerah mengundi yang dimenangi oleh pembangkang dalam PRU-13 dipindahkan keluar dari kawasan DUN atau Parlimen yang dimenangi secara tipis oleh pembangkang, dengan tujuan untuk mengurangkan undi pembangkang dalam kawasan tersebut dan seterusnya memenangkan BN dalam PRU-14.

 Akan terdapat kawasan-kawasan Parlimen yang menjadi longgokan undi pembangkang yang jumlahnya adalah lebih kecil berbanding kawasan-kawasan Parlimen yang menyaksikan pertambahan undi BN berasaskan keputusan PRU-13.

 Pakatan Harapan mengetahui bahawa jentera Barisan Nasional bekerjasama rapat dengan Suruhanjaya Pilihanraya Malaysia untuk melakar peta persempadanan pilihanraya yang baharu untuk memberikan kelebihan kepada BN dalam PRU-14. Sesiapa sahaja yang meneliti peta persempadanan baharu akan dapat mengetahui bahawa ia dibuat secara sengaja untuk memihak kepada BN. Bukankah ini satu bentuk penipuan yang nyata?

 Pakatan Harapan juga mendapati terdapat ribuan nama dalam daftar pemilih yang tidak mempunyai alamat lengkap. Ini menimbulkan keraguan tentang siapakah identiti mereka? Adakah mereka benar-benar pemilih yang layak atau tidak?

 Selain itu, tidak pernah berlaku dalam sejarah pilihanraya Malaysia, kategori pengundi pos ditambah dengan merangkumi kakitangan kerajaan yang sebelum ini tidak menghadapi sebarang masalah untuk mengundi sebagai pengundi biasa. Jika sekalipun kerajaan berhasrat untuk memberikan kelonggaran kepada mereka untuk mengundi tanpa menjejaskan tugas rasmi, maka tidak sepatutnya menjadi masalah kepada kerajaan untuk mengisytiharkan hari mengundi sebagai hari cuti umum.

 Pakatan Harapan juga telah dapat mengesan sejumlah anggota tentera dipindahkan ke kem-kem tentera yang belum siap dibina di beberapa kawasan pilihanraya yang dimenangi secara tipis oleh BN dalam PRU-13. Dengan pemindahan ini, anggota-anggota tentera ini layak mengundi sebagai pengudi pos di kawasan Parlimen dan DUN di mana mereka ditempatkan.

 Dengan proses undian pos yang tidak telus serta terdedah kepada penipuan, Pakatan Harapan mempunyai kebimbangan yang berasas bahawa BN akan menggunakan proses undian pos untuk menipu dalam PRU-14. Penipuan dan manipulasi undian pos akan dilakukan oleh BN semata-mata untuk mengekalkan kuasa mereka yang ibaratnya sedang berada di hujung tanduk.

 Najib tidak perlu membohongi rakyat dengan mengatakan BN tidak akan menipu dalam PRU-14. Hakikatnya, penipuan telah dan sedang dilakukan oleh BN kerana mereka semakin hari semakin takut akan kalah dalam pilihanraya. Buktinya, sehingga ke hari ini, Najib masih belum berani untuk membubarkan Parlimen dan mengadakan pilihanraya.

 Dengan segala kuasa yang ada pada Najib dan BN, mereka sudah pasti akan melakukan apa sahaja bentuk penipuan untuk mengekalkan kuasa. Najib pasti tahu apa akibat yang akan ditanggung olehnya jika BN kalah. Najib juga tahu BN pasti akan kecundang jika pilihanraya dijalankan secara bebas dan adil.

 Jika Najib benar-benar ingin memberi jaminan bahawa tiada penipuan dalam PRU 14, maka Pakatan Harapan mendedesak kerajaan supaya mengundang pasukan pemantau pilihanraya yang bebas daripada Sekretariat Komanwel dan PPB untuk memantau perjalanan PRU-14.

 Namun, kita tidak boleh menolak hakikat bahawa dengan segala kuasa yang ada pada Najib dan BN, mereka akan melakukan apa sahaja untuk mengekalkan kuasa.

 Justeru, yang penting ialah apa yang boleh dibuat oleh rakyat? Adakah kita sebagai rakyat akan hanya berpeluk tubuh dan menyerahkan segalanya kepada takdir? Adakah kita rela membiarkan rejim kleptokrat BN terus berkuasa selepas PRU-14?

 PRU-14 bukanlah pertembungan antara PH dan BN. PRU-14 adalah pertembungan antara rakyat dan BN untuk menghentikan segala bentuk kerosakan dan kemungkaran yang sedang dilakukan oleh Najib dan BN.

 Saya yakin, apabila majoriti besar rakyat bangkit menolak BN menerusi peti undi, apa sahaja bentuk penipuan yang dilakukan oleh Najib dan BN tidak akan mampu menyelamatkan mereka. Pilihan ada di tangan kita sebagai rakyat untuk menggunakan kuasa kita menolak rejim kleptokrat BN dan menyelamatkan Malaysia.

 TAN SRI DATO’ HJ MUHYIDDIN HJ MOHD YASSIN
 Timbalan Presiden Pakatan Harapan/
 Pengerusi JK Pilihanraya Pakatan Harapan
 1hb Feb 2018

ULASAN
 – Berdasarkan hujah-hujah bernas yang dilontarkan Muhyiddin Yassin, beranikah Najib Razak menyahut cabaran beliau untuk membenarkan pemerhati antarabangsa memantau PRU 14 akan datang?
(ShahbudinHusin 01/02/2018)

0

0

votes
Article Rating
Kongsikan artikel ini


BERSYUKUR ATAU KENA CUKUR?

Kahkahkah…lawak betul apa yang dikatakan Salleh Said Keruak ini.

 Di mana logiknya rakyat perlu bersyukur dengan kepimpinan Najib Razak?

 Tiada istimewa langsung sebenarnya Najib menjadi Perdana Menteri kepada rakyat Malaysia sejak 2009 yang lalu.

 Apakah dibebankan dengan cukai GST, ditarik subsidi, dibeban dengan kenaikan harga minyak dan kos sara hidup membuatkan kita harus bersyukur dengan kepimpinannya?

 Apakah juga dengan Najib memalukan nama Malaysia ke seluruh dunia melalui skandal 1MDB dan kemewahan keluarganya masih membuatkan kita harus bersyukur beliau menjadi memimpin kita?

 Apakah memiliki hutang yang paling tinggi dalam sejarah negara dan dalam masa yang sama banyak aset dan tanah tergadai kepada China melayakkan kita bersyukur sama?

 Bersyukur atau kena cukur?

 Hakikatnya, selain Najib sendiri, hanya Jho Low, Rosmah Mansor,  Riza Aziz dan menteri-menteri pengampu serta pendedak saja yang betul-betul layak bersyukur dengan adanya Najib menjadi Perdana Menteri.

 Hanya mereka saja yang dapat nikmat tak terhingga sejak Najib menjadi Perdana Menteri Malaysia ini.

 Selebihnya, rakyat tak habis-habis kena cukur dan dijadikan mangsa.
(ShahbudinHusin 01/02/2018)

0

0

votes
Article Rating
Kongsikan artikel ini


AHHHH….TAKKAN AWAL2 LAGI NAJIB SUDAH MENGAKU KALAH?

Kempen PRU 14 akan datang dilaporkan tidak lagi akan menonjolkan wajah Najib Razak secara berlebihan sebagaimana yang dilakukan pada pilihanraya 2013 yang lalu.

 Tindakan tersebut dikatakan diambil kerana disedari wajah “Panglima Bugis” itu bukan saja jenama pemasaran yang boleh dijual dan digemari rakyat ketika ini.

 Najib digambarkan sebagai jenama yang sudah rosak dan tidak lagi digemari pengguna.

 Ia berikutan pilihanraya 2013 lalu di mana kempen ala Presiden Amerika yang dilakukan bukan saja menyaksikan keputusan lebih buruk berbanding 2008 dan BN hilang undi popular, malah tahap sokongan rakyat terhadap Najib ketika ini berada dalam kedudukan paling rendah iaitu hanya tinggal antara 20 hingga 40 peratus.

 Lantaran itu, demi memastikan BN tidak kecundang lebih awal dalam pilihanraya akan datang, wajah Najib akan dikurangkan penampilannya, bahkan tiada lagi slogan “Saya Sayang PM”, “I Love PM” atau yang seumpamanya.

 Apa sebenarnya perasaan Najib dengan perkembangan terbaru ini?

 Sejujurnya Najib wajib berasa sedih, kalau pun tidak harus “menghantuk kepalanya ke dinding” dengan perkembangan terbaru yang berlaku ini.

 Ia secara jelas menunjukkan Najib sudah kalah lebih awal  dalam pertarungannya untuk memenangi PRU 14 akan datang.

 Seharusnya wajah beliau dan logo BN mesti “sama naik” untuk kempen pilihanraya kerana kedudukannya sebagai Perdana Menteri, Pengerusi BN dan Presiden UMNO.
Dalam pilihanraya-pilihanraya sebelum ini, tidak pernah ada usaha mengenepikan wajah Perdana Menteri dan Pengerusi BN sebagaimana yang dilakukan kali ini.

 Di mana maruah Najib jika tiada wajahnya terpapar sepanjang kempen pilihanraya?

 Lagi pula, memilih BN adalah sama dengan memilih kekalnya lagi Najib sebagai Perdana Menteri.

 Maka, kenapa perlu diselindungkan wajah beliau, walau biar bagaimana rosak sekali pun jenama yang ada?

 Kalau sudah disedari wajah Najib adalah jenama yang sudah rosak dan tidak lagi digemari,  untuk apa beliau terus dipertaruhkan lagi?

 Jika tiada wajah Najib yang ditonjolkan, wajah siapakah yang akan dipamerkan nanti untuk bersaing dengan wajah bakal Perdana Menteri harapan rakyat Malaysia, Tun Mahathir Mohamad?

 Adakah wajah Zahid Hamidi dan Hishammuddin Hussein akan lebih memeriahkan suasana kempen dan akan mewakili BN?

 Jika BN kalah atau menang nanti, wajah siapa pula yang mahu dipersalahkan atau diraikan?

 Tidakkah dengan awal-awal cuba melindungi wajah Najib daripada paparan kempen, ia dengan sendirinya menunjukkan BN sedar mereka tidak mampu menandingi Tun Mahathir yang mewakili Pakatan Harapan?

Jika begitu, bukankah lebih baik Najib mengaku kalah saja?
(ShahbudinHusin 02/02/2018)

0

0

votes
Article Rating
Kongsikan artikel ini


MENTERI INI MAHU KITA MENCONTOHI NAJIB ATAU BELIAU MENYINDIR PERDANA
MENTERI?

 Misi dan visi melahirkan individu berkeperibadian mulia serta berdaya saing hanya akan tercapai jika masyarakat sedia mengubah cara pemikiran mereka, demikian kata Menteri Pengajian Tinggi, Idris Jusoh.

 Untuk itu, kata beliau,  corak pemikiran yang hanya pada tahap “jutaan” harus segera diubah kepada “bilion” dan “trilion”.

 Kalau hendak jadi yang terbaik di dunia, mereka perlu sasarkan bukan saja “jutaan”, tetapi mesti kepada “bilion” dan “trilion”, kata Idris lagi.

 Memang sebelum ini, masyarakat kita agak jarang-jarang mendengar perkataan “bilion” atau “trilion”, sebaliknya yang biasa mereka dengar hanyalah “jutaan” saja.

 Malah, ada orang yang tak tahu pun “bilion” itu berapa jumlahnya, apatah lagi “trilion”.
Kita hanya biasa mendengar perkataan “bilion” sejak skandal 1MDB meletus di mana hutangnya didapati mencecah lebih RM50 bilion, satu angka yang mengejutkan semua orang, manakala wangnya yang dipercayai dilencongkan pula mencecah AS$4.5 bilion atau kita-kira RM20 bilion atau RM20,000 juta.

 Selain itu, perkataan “bilion” lebih menjadi sebutan rakyat apabila dalam akaun bank peribadi Najib didapati ada wang sejumlah RM2.6 bilion atau RM2,600 juta banyaknya, satu jumlah yang tak terfikir oleh kebanyakan orang boleh dimiliki oleh seorang pemimpin yang mengetuai negara di mana lebih 7 juta rakyatnya layak menerima BR1M.

 Najib mengatakan wang tersebut adalah derma daripada kerabat Diraja Arab Saudi, tetapi DOJ menyimpulkan ianya bersumberkan daripada dana 1MDB yang dilencongkan dan disalurkan melalui satu akaun bank kepunyaan Eric Tan atau Jho Low.

 Hari ini, disebabkan jumlah wang yang ada dalam akaun Najib itu, rata-rata rakyat kebanyakan yang tak berapa ada duit pun sudah biasa menyebut perkataan “bilion” dalam perbualan seharian mereka, bahkan ayat “jutaan maaf” juga sudah ditukar menjadi “bilion kemaafan”.

 Perkataan “trilion” pula mula menjadi sebutan sejak setahun dua kebelakangan ini  berikutan angka hutang negara yang terus meningkat daripada setahun ke setahun sejak Najib menjadi Perdana Menteri.

 Dengan hutang negara kini melebihi RM700 bilion dan trend kepimpinan Najib terus giat menambah angkanya, pakar-pakar ekonomi menjangkakan jumlah hutang negara akan meningkat kepada RM1 trilion menjelang tahun 2020 akan datang.

 Pernahkah kita terbayang hutang negara boleh mencecah sehingga RM1 trilion atau RM1,000 bilion banyaknya?

 Tidakkah jika tanpa adanya Najib menjadi Perdana Menteri Malaysia, mungkin ada antara kita tak kenal pun perkataan “bilion” atau “trilion”?

 Begitulah hebatnya Najib!!!

 Maka, apabila Idris Jusoh mahu masyarakat mengubah corak permikiran daripada “jutaan” kepada “bilion” dan “trilion”, beliau sebenarnya mahu kita mencontohi Najib atau beliau secara diam-diam menyindir Perdana Menteri?
(ShahbudinHusin 02/02/2018)

0

0

votes
Article Rating
Kongsikan artikel ini


BUKAN MENZIARAH MAKAM RASULULLAH YANG PENTING, MENCONTOHI AKHLAK NABI
MUHAMAD ITU JAUH LEBIH UTAMA

 Berucap di hadapan bakal jemaah haji tajaan 1MDB semalam, Najib Razak membebel beberapa perkara:-

 Antaranya beliau membidas Mukhriz Mahathir dengan menyeru agar kata-katanya tidak dipercayai berbanding dirinya yang berpeluang masuk ke makam Rasulullah ketika melakukan umrah baru-baru ini.

 “Ketepikan pemimpin seperti itu, tolak dia ke laut,” kata Najib merujuk kepada Mukhriz yang baru-baru ini malu mengaku sebagai rakyat Malaysia berikutan skandal 1MDB begitu mencemarkan nama baik negara di peringkat antarabangsa.

 Selain itu, beliau juga mempertahankan hutang 1MDB yang didakwanya tidak hilang, bukan seperti kerugian dalam urusniaga forex ketika era Tun Mahathir dahulu.

 “Janganlah kita kutuk sangat 1MDB ini sampai kebaikannya kita tak nampak sama sekali. Janganlah fitnah.

 “Janganlah kata RM42 bilion lesap, RM42 bilion tak lesap. Itu hutang..hutang yang boleh kita lunaskan oleh aset yang lebih daripada hutang.

 “Hilang duit, rugi besar itu kehilangan kerugian forex RM31 bilion. Itu lebih besar kerugiannya pada negara. Dalam zaman siapa? Dalam zaman orang yang kata kononnya haji 1MDB ini tak mabrur, Tuhan tak terima,” kata Najib lagi.

 Dalam kedua-dua perkara yang Najib bebelkan itu, hanya satu soalan wajar ditanyakan kepadanya – apa sampai merepek begitu sekali?

 Begitu terdesakkah Najib sehingga sanggup mempolitikkan pemergiannya menunaikan umrah sambil berbangga dapat menziarahi makam Rasulullah?

 Adakah dengan dapat menziarahi makam Rasulullah menjadikan Najib manusia yang suci bersih dan bebas daripada dosa?

 Apakah menziarahi makam Rasulullah itu yang penting atau menjadikan akhlak Baginda sebagai contoh ikutan yang jauh lebih utama?

 Dengan berbangga dapat menziarahi makam Rasulullah, sudah berapa peratuskah akhlak dan keperibadian Nabi Muhammad SAW yang sudah diikuti Najib dalam kehidupan seharian, mentadbir negara dan dalam menjaga keluarganya?

 Jika tiada banyak akhlak Rasulullah yang diikutinya, tidak malukah Najib sekadar berbangga dapat masuk ke makam Baginda?

 Lebih dari itu, di hadapan bakal jemaah haji tajaan 1MDB  itu juga Najib lebih merepek dengan membandingkan hutang 1MDB dengan kerugian dalam urusniaga forex.

 Kenapa dibandingkan hutang 1MDB dengan kerugian forex?

 Semua orang tahu hutang memang tidak sepatutnya hilang, malah mesti dibayar dan ia berbeza dengan kerugian forex yang merupakan satu urusniaga.

 Tetapi, tidakkah daripada hutang 1MDB yang dicipta itu, sebahagiannya telah didapati dilencongkan dan akhirnya hilang?

 Ke mana wang itu dilencongkan dan siapakah yang membayarnya?

 Tidakkah sebahagian daripada kaedah membayar hutang 1MDB itu ialah melalui tanah TRX dan kem askar Sungai Besi yang diperolehi oleh syarikat pelaburan tersebut dengan harga yang cukup murah?

 Satu lagi perbezaannya ialah kerugian forex benar-benar suatu kerugian dalam urusniaga mata wang seperti yang sudah diakui oleh Nor Mohamed Yakcop dan tiada sebahagian daripadanya terbukti masuk ke akuan peribadi sesiapa.

 Dengan Najib terus menyebarkan fakta tidak benar mengenai 1MDB, tidakkah Najib sebenarnya merupakan penyebar berita palsu dan mencetuskan kekeliruan dalam masyarakat?
(ShahbudinHusin 03/02/2018)

0

0

votes
Article Rating
Kongsikan artikel ini


JIKA TIDAK MENJADI MENANTU PAK LAH, BOLEHKAH KJ JADI KETUA PEMUDA UMNO
DAN MENTERI?

Cerdik atau tidak kenyataan KJ berkaitan Tun Mahathir Mohamad dan pembangunan Langkawi?

 Langkawi sudah wujud sejak bila dan BN pula memerintah sejak bila, tetapi mengapa hanya ketika era Tun Mahathir jadi Perdana Menteri saja baru Langkawi dibangunkan?

 Mengapa tidak pemimpin lain daripada BN lebih dulu membangun dan melihat potensi Langkawi?

 Kenapa hanya Tun Mahathir?

 Bukankah ia dengan sendirinya menunjukkan bagaimana Tun Mahathir, meskipun tidak semestinya bersama BN yang memerintah negara, beliau ada kelebihan dari segi pemikiran dan kecerdikan dalam membangunkan negara ini, termasuk Langkawi?

 Jika tak percaya, mari kita beri kemenangan kepada Pakatan Harapan dalam PRU 14 akan datang dan lihat bagaimana Tun Mahathir meneruskan pembangunan, bukan saja kepada Langkawi, malah seluruh negara tanpa adanya BN bersamanya.

 Dalam pada itu, dengan KJ mengatakan tidak mungkin Tun Mahathir dapat membangunkan Langkawi tanpa adanya UMNO dan BN, apakah beliau juga setuju dengan hakikat bahawa tanpa menjadi menantu Tun Abdullah Badawi, dirinya juga tidak mungkin mampu jadi Ketua Pemuda UMNO dan seterusnya sebagai menteri?

Setuju KJ?
 Jika tidak menjadi menantu Pak Lah, agak-agak apa kerja KJ sekarang ini?
(ShahbudinHusin 03/02/2018)

0

0

votes
Article Rating
Kongsikan artikel ini


BERITA PALSU, MEDIA KERAJAAN DAN PEMIMPIN UMNO LEBIH DAHSYAT
MELAKUKANNYA

Begitu ramai pemimpin UMNO dan kerajaan bercakap mengenai undang-undang mengekang berita palsu sekarang ini. Ada yang mengatakan ia suatu keperluan, meminta undang-undang itu disokong semua orang dan tidak kurang yang menyatakan sesiapa yang melakukannya tidak akan terlepas daripada tindakan.
Cara mereka bercakap seolah-olah hanya pihak pembangkang atau mereka yang condong kepada perubahan saja yang gemar menyebar berita palsu ini.
Seolah-olahnya juga pemimpin UMNO dan kerajaan serta media yang ditaja oleh mereka tidak pernah sama sekali terlibat dalam berita palsu, sebaliknya hanya menjadi mangsa belaka.
Benarkah begitu?
Untuk melihat yang mana benar dan yang mana palsu, cuba kita imbas kembali beberapa kenyataan Najib Razak mengenai 1MDB dan wang RM2,600 juta yang masuk ke akaun peribadinya sebelum ini.
Daripada beliau pada mulanya menafikan perkara itu, kemudian mengakuinya dan beberapa kenyataannya yang berbeza-beza mengenai satu perkara, tidaklah itu sebenarnya berita palsu?
Malah, dua hari lalu apabila Najib mengatakan hutang 1MDB berjumlah RM42 bilion tidak hilang dan asetnya lebih besar daripada itu, ia adalah jelas suatu lagi berita palsu daripadanya yang baru kembali daripada menunaikan umrah, menziarahi makam Rasulullah serta masuk ke dalam Kaabah.
Bukankah sebelum ini juga Najib mengakui 1MDB adalah suatu kegagalan kerajaan?
Kenapakah Najib asyik merapu dan tidak konsisten tentang 1MDB yang bagi rakyat adalah suatu malapetaka bagi negara?
Begitu juga dengan kenyataan Zahid Hamidi yang mengakui pernah berjumpa dengan wakil keluarga penderma RM2,600 juta kepada Najib, tetapi apabila diasak untuk berterus-terang siapakah yang ditemuinya itu, sehingga sekarang senyap terus kata-katanya, tidakkah ia suatu berita palsu?
Lebih dari itu, Zahid Hamidi juga pernah gah membuat dakwaan mengenai dalang Lahad Datu, amalan syiah yang melibatkan Mohamad Sabu, kad pengenalan biru Tun Mahathir Mohamad yang didakwanya bertulis “Mahathir anak lelaki Iskandar Kutty” dan beberapa perkara lain yang gagal dibuktikannya, bukankah ia satu lagi berita palsu yang nyata?
Dalam beberapa kenyataan pemimpin UMNO yang berbeza dan bercanggah antara satu sama lain ketika mempertahankan Najib berhubung wang RM2,600 juta yang diterimanya, apakah ia bukan berita palsu?
Ketika Ahmad Maslan dengan bangga menyatakan GST akan menurunkan harga barang, tetapi semunya terbukti tipu belaka sehingga kini, tidakkah ia juga berita palsu?
Dalam waktu yang sama, cuba juga kita lihat media-media arus perdana seperti akhbar dan televisyen yang semakin tidak laku dan diketepikan rakyat, terutama dalam laporannya berkaitan politik, berapa peratuskah berita benar yang ada di dalamnya?
Ada yang mengatakan dalam media arus perdana sekarang, hanya laporan waktu sembahyang dan keputusan nombor ekor saja berita yang benar dan boleh dipercayai.
Tidakkah dengan semua perkembangan ini, media arus perdana sudah menjadi penyebar berita palsu berlesen paling utama dalam negara?
Jika media arus perdana pun sudah begitu dahsyat kelakuannya, usah dibayangkan lagi bagaimana ganas dan rakusnya media baru, media sosial dan blog serta portal yang ditaja oleh UMNO dan pemimpin-pemimpin tertentu dalam menyebarkan berita-berita palsu melalui tulisan-tulisan mereka setiap hari.
Yang nyata, hampir semuanya palsu, rekaan dan khayalan semata-mata yang dilaporkan sedemikian rupa hanya untuk memastikan kerajaan kleptokrasi terus kekal berkuasa.
Maka, ketika kerajaan mahu merangka undang-undang mengekang berita palsu ini, siapakah yang mereka mahu sasarkan sebenarnya?
Pembangkang atau diri mereka sendiri?
Sudahkah kerajaan dan pemimpin-pemimpin UMNO menatap cermin untuk melihat kebenaran?
(ShahbudinHusin 04/02/2018)

0

0

votes
Article Rating
Kongsikan artikel ini


HADI AWANG LEBIH BOROS DARIPADA NAJIB?

Hasrat Pas untuk mewujudkan dua barisan kabinet yang berbeza dalam pentadbiran kerajaan, satu untuk Islam dan satu lagi untuk bukan Islam, bukan saja tidak praktikal dan akan mewujudkan lebih banyak pemisahan dalam konteks masyarakat pelbagai kaum, bahkan juga menunjukkan “nafsu besar”  Hadi Awang dalam membelanjakan wang negara.
Melalui dua barisan kabinet itu, jumlah barisan menteri Hadi nanti sudah tentu jauh lebih besar daripada yang ada sekarang.
Jika anggota kabinet Najib Razak seramai 35 yang ada sekarang pun sudah dianggap terbesar dalam dunia berdasarkan jumlah penduduk Malaysia hanya 31 juta orang, dua barisan kabinet impian Hadi itu sudah tentu mencakupi jumlah seramai antara 40 atau 50 orang jumlahnya.
Berapakah wang negara yang perlu dihabiskan untuk membayar gaji serta elaun menteri-menteri seramai itu?
Termasuk dengan kakitangan, kemudahan pejabat dan lain-lainnya, tidakkah ini menunjukkan Hadi ingin membazir dan lebih memboros berbanding Najib yang sudah sedia boros?
Selain itu, dua barisan kabinet yang dibayangkan Hadi itu juga tidak mungkin menghasilkan suatu keputusan yang terbaik untuk negara, sebaliknya akan menjarakkan lagi jurang pemisahan antara kaum dan agama.
Sudah tentu kabinet itu akan membuat keputusan berdasarkan kepentingan masing-masing dan akhirnya mereka bertelagah sesama sendiri dalam banyak perkara.
Apa jadi kepada perpaduan kaum dan agama akhirnya?
Yang lebih meragukan, berdasarkan perwatakan Hadi yang lemah, tidak teguh dan sering berubah-ubah, mampukah beliau mendamaikan kabinet Islam dan bukan Islam itu jika kerap berlaku perbalahan dan perbezaan pendapat?
Apa pun, jika dengan bertanding 130 kerusi saja Pas sudah ada angan-angan untuk membentuk sebuah kerajaan sendiri dan ia dianggap angan-angan Mat Jenin, mewujudkan dua barisan kabinet menunjukkan betapa lebih jauh “Mat Jeninnya” Hadi dalam percaturan politiknya sejak kebelakangan ini.
Apa sebenarnya yang dikejar Hadi?
Kenapa banyak sangat berangan-angan seperti Mat Jenin?
Bukankah yang paling realistik bagi Pas ketika ini ialah terus berdakap erat dengan Najib, UMNO dan BN?
(ShahbudinHusin 05/02/2018)

0

0

votes
Article Rating
Kongsikan artikel ini


JANTANKAH MENANTU PAK LAH?

Susulan perlekehan Khairy Jamaluddin bahawa Tun Mahathir Mohamad tidak mungkin dapat membangunkan Langkawi tanpa UMNO dan BN, Pengerusi Pakatan Harapan itu mencabar KJ bertarung dengannya di pulau itu dalam PRU 14 akan datang ini.

 Suruh dia bertanding dengan saya di Langkawi, kata Tun Mahathir.

 Sebagai seorang yang diketahui umum tidak mungkin mendapat jawatan dalam UMNO dan kerajaan jika tidak menjadi menantu Pak Lah, KJ seharusnya berani menunjukkan kejantanannya menyahut cabaran Tun Mahathir itu.

 Setidak-tidaknya dengan menyahut cabaran itu, KJ berani menunjukkan beliau mahu  dan boleh berdiri sendiri dalam karier politiknya.

 Jika menang, KJ dengan sendirinya dapat membuktikan bahawa pengundi Langkawi lebih memilih UMNO dan BN berbanding Tun Mahathir.

 Dengan itu, maka benarlah UMNO dan BN yang membangunkan Langkawi dan yang diharapkan oleh pengundinya untuk terus membangunkan pulau itu, bukannya Tun Mahathir.

 Kiranya tewas pula, KJ akan membuktikan beliau tidaklah pelahap sangat dengan jawatannya dalam kerajaan sekarang yang ditanggapi umum diperolehinya kerana kedudukannya sebagai menantu kepada Pak Lah.

 Sekurang-kurangnya,  beliau akan dilihat sebagai berani dan jantan jugalah akhirnya, walaupun kehilangan jawatannya.

 Cuma, benar-benar jantankah KJ?
(ShahbudinHusin 04/02/2018).

0

0

votes
Article Rating
Kongsikan artikel ini


MENGHADAM NASIHAT TUN MAHATHIR

 Berucap di Konvensyen Pakatan Harapan Pulau Pinang semalam, Tun Mahathir Mohamad memberikan nasihat yang seharusnya difahami dan dihadam oleh semua pihak dalam gabungan pembangkang itu jika menawan Putrajaya dan menyelamatkan negara masih menjadi matlamat perjuangan.

 Pertama, beliau menggesa PKR, DAP, Amanah dan Bersatu agar sentiasa bersatu untuk mencapai matlamat menawan Putrajaya dan menumbangkan BN atau jika gagal berbuat demikian, mereka akan kekal sebagai pembangkang untuk selama-lamanya.

 Untuk itu, beliau merayu agar mereka menerima siapa saja calon yang mewakili Pakatan Harapan tanpa mengira daripada parti mana ia didatangkan.

 Kedua, Tun Mahathir menggesa supaya semua pihak mengurangkan kesetiaan kepada parti masing-masing, sebaliknya mengutamakan Pakatan Harapan demi mencapai matlamat menumbangkan Najib, UMNO dan BN.

 “Jika kita tidak menjadi calon, tetapi menyokong siapa saja calon yang dipilih, akan ada peluang lebih besar bagi kita untuk ke Putrajaya .

 “Untuk menang, kita mesti menyokong sesiapa sahaja yang dipilih sebagai calon Pakatan Harapan.

 “Jika kita terus berfikir ‘kerusi ini saya punya dan jika saya tidak dapat, saya tidak akan menyokong calon lain’, maka itulah cara yang pasti akan membawa kepada kekalahan.

 “Saya telah memberitahu parti saya sendiri, Bersatu bahawa ada kerusi yang kita tidak akan dapat, tetapi selagi calon itu daripada Pakatan Harapan, kita akan menyokong sepenuhnya orang itu, “ kata Tun Mahathir lagi.

 Nasihat Tun Mahathir ini mudah saja sebenarnya, tetapi barangkali teramat sukar untuk dilaksanakan oleh pihak-pihak tertentu. Tetapi, jika mereka sedia kembali kepada matlamat perjuangan asal iaitu untuk menawan Putrajaya untuk menyelamatkan negara dan tidak mahu lagi berperdana-menterikan Najib, mereka seharusnya sedia bertolak ansur dan berkompromi.

 Bertanding dan menjadi calon bukan segala-galanya dalam pilihanraya. Menang dan mencapai matlamat perjuangan jauh lebih utama.

 Mengutamakan keinginan menjadi calon dan kerusi semata-mata sehingga enggan bertolak ansur hanya akan menyebabkan tiada kesepakatan dan akhirnya kalah kepada pihak lawan. Jika pihak lawan yang menang, semua akan melepas dan tidak mendapat apa-apa hingga ke sudahnya.

 Yang lebih buruk ialah lawan yang terus menang itu ialah Najib yang semua kita tahu dan sedar akan terus melakukan perkara-perkara yang akan menyusahkan rakyat jika kuasa terus diberikan kepadanya.
Sebaliknya, dengan sedia bertolak-ansur dan bersatu untuk memastikan kemenangan Pakatan Harapan, mereka yang tidak terpilih sebagai calon mungkin ada peluang lain untuk terus berjuang dan memberi khidmat bersama-sama calon yang mereka menangkan itu.

 Harus difahami bahawa nasihat Tun Mahathir itu kerana beliau pernah menang cemerlang dengan majoriti dua pertiga dalam lima kali pilihanraya sebelum ini. Lebih dari itu, beliau juga pernah menduduki kerusi Perdana Menteri selama 22 tahun lamanya.

 Maka, jika Pakatan Harapan ingin menang, mengalahkan Najib, UMNO dan BN serta dapat menunaikan janji untuk menyelamatkan negara, baik siapa dan apa pun kedudukannya, mereka tiada pilihan lain selain menghadam dengan sedalam-dalamnya nasihat Tun Mahathir kali ini.
Lupakan seketika sengketa berebut kawasan dan keghairahan untuk menjadi calon berasaskan kepentingan diri dan parti masing-masing. Utamakanlah Pakatan Harapan dan matlamat perjuangan yang didendangkan sejak bertahun-tahun sebelum ini.

 Sokongan pengundi dan keinginan rakyat kepada perubahan yang dilihat sedang mengarus dengan baik sekarang ini tidak cukup untuk mengalahkan Najib, UMNO dan BN kiranya dua nasihat Tun Mahathir itu tidak dipatuhi dengan sebaik-baiknya.

 Ramuan untuk menang mesti lengkap dan saling melengkapi. Dengan sokongan pengundi sedia ada, kebencian rakyat kepada Najib dan keinginan mereka kepada perubahan, disertai pula dengan kepatuhan kepada dua nasihat Tun Mahathir itu, tiada sebab Pakatan Harapan tidak boleh menang, biar bergantang wang yang dicurahkan Najib nanti.
(ShahbudinHusin 05/02/2018)

0

0

votes
Article Rating
Kongsikan artikel ini


ADAKAH NAJIB BEGITU TERDESAK, APA TUJUANNYA MENUNAIKAN UMRAH DAN ZIARAH?

 Barangkali sudah ramai yang menonton video di bawah ini melalui pelbagai media sosial sejak semalam lagi. Namun, perbicaraan rakyat mengenainya masih berterusan sehingga ke hari ini.

 Untuk itu, apa kata kita tontonnya sekali lagi  di sini –
https://www.facebook.com/AbuSyafiq1/videos/1662533547170418/

 Sudah tentu beberapa persoalan akan timbul setelah kita menonton video seperti link di atas.

 Apakah Najib berbohong mengenai ziarahnya ke makam Rasulullah?

 Apakah tujuannya membesar-besarkan mengenai ziarahnya ke makam Rasulullah itu?
Apakah ziarah itu kerana beliau seorang yang istimewa di sisi Tuhan atau kerana kedudukannya sebagai ketua negara?

 Perlukah Najib memberitahu seluruh dunia dan membanggakan dirinya sendiri atas sesuatu amalan kepada Tuhan dengan pertukaran harga yang bersifat keuntungan politik?

 Ulama mana yang memberitahu Najib bahawa salam di luar makam hanya melalui malaikat, manakala salam di dalam makam akan sampai “direct” kepada Rasullullah?

 Jika sudah begitu sekali Najib membesar-besarkan dan meletakkan dirinya seolah-olah begitu istimewa dalam kunjungannya ke Mekah dan Madinah baru-baru ini, apakah tujuan sebenar beliau pergi ke sana?

 Sudah terdesak sangatkah Najib untuk menang PRU akan datang?
(ShahbudinHusin 06/02/2018)

0

0

votes
Article Rating
Kongsikan artikel ini


DOA UNTUK RAFIZI

KEPUTUSAN KES NFC: RABU, 7 FEBRUARI 2018
Esok, Hakim Zamri Bakar akan membacakan keputusan perbicaraan dakwaan di bawah Akta Bank & Institusi Kewangan (BAFIA) yang menuduh saya dan Johari Mohamad (bekas kerani Public Bank) membocorkan maklumat kewangan ahli keluarga Dato’ Seri Shahrizat Jalil dan beberapa syarikat milik mereka.
Hukuman maksima di bawah akta ialah penjara 3 tahun, atau denda RM3 juta atau kedua-duanya sekali.
Jika dijatuhkan hukuman bersalah (cenderung ke arah itu), ada beberapa kemungkinan hukuman yang dijatuhkan:
1) Penjara (lebih setahun) tetapi dibenarkan “stay of execution” dan tidak berjalan sehingga selesai proses rayuan
2) Penjara (lebih setahun) dan tidak dibenarkan “stay of execution”, maka hukuman penjara berjalan serta-merta esok
3) Penjara (lebih setahun) dan denda (mungkin RM300,000 ke atas). Hukuman penjara dibenarkan “stay of execution”, tetapi denda perlu dibayar serta-merta. Jika saya gagal membayar denda esok, saya akan dipenjarakan dahulu sehinggalah saya membayar denda tersebut
Ada juga kemungkinan saya didapati tidak bersalah tetapi melihat perjalanan perbicaraan, naluri saya merasakan itu tidak akan berlaku. Ada juga kemungkinan hukuman penjara atau denda yang dikenakan adalah jauh lebih ringan, namun melihat perjalanan perbicaraan: saya tidak optimistik.
Ramai yang bertanya mahkamah mana dan pukul berapa.
Keputusan akan dibacakan oleh Hakim Zamri Bakar sekitar jam 930 pagi esok (Rabu, 7 Februari 2018) di Mahkamah Sesyen (Jenayah 3), Tingkat 8, Kompleks Mahkamah Shah Alam.
Jika ada kelapangan malam ini, saya mohon sahabat-sahabat mendoakan Allah beri perlindungan kepada saya dan memudahkan urusan saya esok.
“Mereka merancang, Allah juga merancang, Sesungguhnya Allah sebaik-baik perancang”
Rafizi Ramli
Ahli Parlimen Pandan.

0

0

votes
Article Rating
Kongsikan artikel ini


AGAR KEMENANGAN BN DALAM PRU 14 TIDAK DIPERTIKAI, PENDAFTARAN PH PERLU
SEGERA DILULUSKAN

Sekonyong-konyongnya BN bakal menang besar, manakala Pakatan Harapan akan kalah teruk dalam PRU 14 akan datang ini.
Tun Mahathir Mohamad yang sudah tua sebagai calon Perdana Menteri, parti-parti dalam Pakatan Harapan berbalah sesama sendiri dan tiada kesepakatan, hala tuju perjuangan tidak jelas, tiada jentera dan kekurangan wang serta kepimpinan Najib Razak yang dikatakan lebih istimewa dan diyakini dunia – ia adalah antara asas kepada keyakinan tersebut.
Di mana-mana itulah keyakinan orang UMNO sekarang ini dan jika ditambah dengan cara “mengada-ngada”  Najib berucap di beberapa majlis perjumpaan dengan rakyat kebelakangan ini, memang tidak disangsikan lagi kemenangan besar itu sudah dalam genggaman mereka.
Tetapi, apakah kemenangan itu benar-benat bererti kepada Najib jika Pakatan Harapan tidak berani diluluskan pendaftarannya?
Dan tidakkah kemenangan BN itu nanti lebih memberi makna kepada Najib sekiranya ia dicapai setelah pendaftaran Pakatan Harapan diberikan kelulusan yang bermakna UMNO dan BN sedia berlawan secara adil dengan lawannya?
Untuk membuktikan Najib benar-benar berjiwa besar, berpegang kepada prinsip keadilan dan sokongan rakyat benar-benar berpihak kepadanya, beliau tiada pilihan lain selain harus dengan senang hati mengarahkan Zahid Hamidi selaku Menteri Dalam Negeri memberi kelulusan kepada pendaftaran Pakatan Harapan sebelum PRU 14 diadakan.
Jika tidak, beliau akan sentiasa terdedah kepada cemuhan berkaitan ketidakadilan dan perlekehan hanya berani berlawan dengan Tun Mahathir dalam keadaan Pakatan Harapan tidak disediakan “lantai yang benar-benar rata untuk sama-sama menari.”
Akan timbullah nanti kata-kata bahawa Najib hanya mampu menang dalam keadaan Pakatan Harapan tidak diberikan kelulusan dan gabungan pembangkang tidak dapat menggunakan satu logo untuk berhadapan dengan BN.
Tidakkah ia memalukan dah mencemar nama Najib akhirnya?
Lagi pula, apa lagi masalahnya untuk Najib terus menghalang kelulusan pendaftaran Pakatan Harapan?
Bukankah isu berkaitan pemilihan DAP yang meragukan sudah selesai dan soal Bersatu tidak mengadakan mesyuarat agung tahunan tidak berbangkit lagi kerana ia sudah pun dilaksanakan pada penghujung 2017 yang lalu?
Soal cawangan dan bahagian Bersatu belum mengadakan mesyuarat dan tidak mengadakan pemilihan untuk menghantar wakil ke perhimpunan agungnya tidak seharusnya dijadikan isu kerana bahagian yang paling awal diluluskan oleh ROS iaitu Bersatu Pagoh ialah pada Julai 2017.
Ini bermakna, tempohnya belum sampai setahun, manakala kebanyakan cawangan dan bahagian yang lain masih dalam proses untuk diluluskan oleh ROS sendiri.
Dalam keadaan sedemikian, sudah tentu perwakilan yang hadir ke Perhimpunan Agung Bersatu pada 30 Disember 2017 yang lalu adalah hanya di kalangan pegawai-pegawai peringkat bahagian yang bertaraf penaja saja.
Pihak ROS tentunya lebih arif mengenai perkara itu dan tidak seharusnya melayan bantahan oleh mereka yang dikatakan dibayar oleh pihak-pihak yang dilihat sengaja membangkitkan perkara tersebut bagi tujuan menimbulkan persepsi kekeliruan.
Jika sebelum ini ROS dilaporkan ada memberitahu kelulusan Pakatan Harapan tidak boleh diberikan selagi masalah DAP dan Bersatu itu tidak diatasi, maka apa lagi isunya sekarang ini?
Malah, dengan memberi kelulusan kepada pendaftaran Pakatan Harapan, selain dapat membantu Najib membuktikan kepada dunia bahawa kemenangannya nanti adalah tulen, bermaruah, adil dan yang tidak boleh dipertikaikan, ia juga mampu  memperlihatkan ROS bukanlah alat politik kepada UMNO dan BN.
Tak mahukah Najib menewaskan Tun Mahathir dengan cara begitu atau beliau lebih rela kemenangannya diejek, dicemuh dan dipertikai?
(ShahbudinHusin 07/02/2018).

0

0

votes
Article Rating
Kongsikan artikel ini


SUARA HATI RAFIZI SETELAH DIJATUHI HUKUMAN PENJARA 30 BULAN DAN
BAGAIMANA KITA MAMPU MENGUBAH NASIBNYA

Anda mungkin kenal saya. Nama saya Rafizi, umur 40 tahun. Seperti juga anda, saya ada anak, isteri dan mak ayah.
Sebentar tadi, pada hari ini, 7 Februari 2018, hakim Zamri Bakar telah mendapati saya bersalah dalam kes NFC.
Saya dijatuhi hukuman penjara 2.5 tahun. Bersama dengan hukuman penjara 1.5 tahun kes OSA, saya kini berdepan penjara 4 tahun.
Saya dituduh mendedahkan maklumat bank keluarga Dato’ Seri Shahrizat Jalil dan syarikat-syarikat milik mereka.
Saya ada 13 kes mahkamah yang sedang berjalan, tetapi kes NFC inilah yang memulakan segala-galanya. NFC adalah skandal pertama yang saya dedahkan. Sekarang semua orang tahu mengenai lembu dan kondo, bila mana sebahagian besar dari RM250 juta dana awam yang sepatutnya sampai untuk penternak miskin, akhirnya digunakan untuk membeli kondominium mewah dan membiayai perniagaan lain.
Kes ini telah berlalu 6 tahun, sebahagian besar dari rakyat telah pun melupakannya. Begitulah sifat kita – kita mudah lupa.
Dalam setiap skandal penyelewengan, ada orang yang tidak akan lupa kerana mereka menanggung kesannya. Mereka menjadi mangsa bila masyarakat membiarkan rasuah berleluasa.
Ketidakadilan yang berlaku adalah nyata – saya tidak mengambil satu sen pun duit rakyat, tetapi saya dan kerana bank yang menghabiskan banyak masa di dalam kandang tertuduh.
Tidak ada seorang pun dari mereka yang terlibat dengan skandal NFC yang dihadapkan ke muka pengadilan. Yang kena dakwa adalah saya dan abang Johari, bukannya mereka.
Jutaan lagi rakyat Malaysia turut menanggung beban bila kegagalan NFC tidak dihukum. Harga daging lembu semakin mahal dan kebelakangan ini banyak keluarga tidak mampu pun untuk menikmati daging lembu.
Dana awam RM250 juta sebahagian besarnya hilang begitu saja.
Saya telah jalankan amanah saya. Saya tidak menyesal sedikit pun.
Saya pasrah dan apa pun hukuman yang telah dan akan dijatuhkan ke atas saya, saya dan keluarga saya akan redha dan menerimanya dengan baik. Kami tenang kerana kami tahu kami telah menjalankan amanah kami.
Jika anda ada sedikit rasa marah dan kecewa kerana ketidakadilan ini berlaku, maksudnya anda peduli. Anda benci dengan ketidakadilan yang berlaku di sekeliling anda.
Janganlah biarkan rasa marah dan kecewa itu padam secepat ia datang.
Perubahan bermula dengan kita.
Saya tidak perlukan simpati dari sesiapa, ini pilihan yang saya buat.
Cuma saya nasihatkan anda turut memilih untuk bertindak, kerana apabila kita sama-sama peduli dan bertindak, kita boleh mengubah keadaan masyarakat.
Saya perlukan anda menjadi sukarelawan. Saya perlukan sumbangan anda membantu biayaramai (crowdfunding) supaya lebih ramai boleh bertindak bila ketidakadilan berlaku.
Saya dahulu bermula begitu. Saya tidak boleh menafikan naluri bahawa skandal NFC itu satu penyelewengan dan ketidakadilan yang nyata.
Saya akan keluar tidak lama lagi.
Sementara itu, mari kita berganding bahu untuk menghentikan semua ketidakadilan ini.
Paling penting, anda perlu menjadi sukarelawan untuk membantu menumpaskan Dato’ Seri Najib dalam pilihanraya akan datang.
Rafizi Ramli
Ahli Parlimen Pandan.
Ulasan –
Meskipun dihukum penjara selama 30 bulan, hukuman itu dibenarkan untuk penangguhan sehingga proses rayuan yang berikutnya. Ada kemungkinan proses rayuan beliau hanya akan bermula selepas PRU 14 diadakan.
Bermakna, Rafizi masih lagi seorang yang bebas untuk tempoh beberapa bulan, malah mungkin beberapa tahun akan datang.
Memang benar Rafizi tidak boleh bertanding dalam PRU 14 akan datang, tetapi dengan masih bebasnya beliau bermakna Rafizi boleh menghabiskan banyak masanya berkempen bagi membantu Pakatan Harapan memenangi pilihanraya akan datang.
Jika kita simpati kepada beliau dan benci dengan ketidakadilan yang menimpanya, PRU 14 akan medan untuk rakyat membuktikannya di kotak undi.
Buktikan melalui nasib yang menimpa Rafizi berikutan pendedahannya berkaitan skandal NFC dengan memberi kemenangan besar kepada Pakatan Harapan dan tumbangnya Najib, UMNO serta BN daripada puncak kuasa.
Dengan Pakatan Harapan dapat membentuk kerajaan, nasib dan ketidakadilan terhadap Rafizi mungkin boleh berubah dan akan menjadi lebih baik.
Akhirnya, kita sebagai pengundilah yang mampu mengubah negara ini menjadi lebih baik serta adil untuk semua orang.
(ShahbudinHusin 07/02/2018).

0

0

votes
Article Rating
Kongsikan artikel ini


KOLEKSI PEMIKIRAN ZAID IBRAHIM

Semalam telah berlangsung pelancaran buku terbaru oleh bekas Menteri di Jabatan Perdana Menteri, Zaid Ibrahim yang bertajuk The Zaidgeist – Building Bridges For A Greater Malaysia di kediamannya di Petaling Jaya, Selangor.
Buku terbaru beliau kali ini adalah kumpulan koleksi terbaik tulisannya yang pernah disiarkan dalam blog The Zaidgeist sepanjang lapan tahun lalu.
Ia memaparkan hasil pemikiran beliau mengenai negara, masa depannya dan bagaimana kita sebagai rakyat boleh memainkan peranan untuk menjadikan Malaysia ini lebih baik untuk generasi akan datang,
Turut menyerikan majlis pelancaran itu ialah ucapan oleh Dr. Farouk Musa, Hishammuddin Rais, selain Zaid sendiri.
Buku ini dijual dengan harga RM40 senaskah dan boleh didapati di kedai-kedai buku utama di seluruh negara.
Bagi yang ingin membelinya secara online, mereka boleh berhubung melalui email – az
[email protected]
 atau
[email protected]
.
(ShahbudinHusin 08/02/2018)

0

0

votes
Article Rating
Kongsikan artikel ini


RAKYAT KENA BERSANGKA BAIK ATAU NAJIB PERLU "BERPERANGAI BAIK"?

 Kata seorang ulama muda UMNO, Fathul Bari Mat Jahaya, semua pihak harus bersangka baik kepada Najib Razak berhubung lawatan ke Makam Rasulullah di Madinah, baru-baru ini.

 “Isu ini sangat kecil dan tak perlu diperbesarkan. Ia hanya tertumpu kepada penggunaan perkataan yang boleh diberikan tafsiran yang pelbagai.

 “Kesilapan manusiawi adalah satu hal normal. Moga Allah mengampuni kita semua,” kata Fathul Bari yang juga Exco Pemuda UMNO Malaysia.

 Justeru, tambah beliau, dalam soal ini, semua pihak perlu bersangka baik dan tidak perlu mengeluarkan kata-kata kesat kepada Najib.

 Sebetulnya dalam isu ini bukan soal bersangka baik atau tidak, tetapi kesalahan awal berpunca daripada Najib sendiri yang tidak “berperangai baik” sekembalinya daripada melakukan umrah dan menziarahi Makam Rasulullah di Madinah.
Seharusnya beliau hanya menjadikan amalan umrah dan kunjungan ke Makam Rasulullah itu sebagai salah satu ibadah peribadi dan tanda kehambaannya  sebagai seorang umat Islam kepada Allah.

 Siapa pun kita, baik orang biasa atau Perdana Menteri, di sisi Allah, semua kita adalah sama dan kelebihan hanya kepada mereka yang lebih bertawqa saja.

 Untuk itu, Najib tidak harus menjadikan ibadah umrah dan kunjungannya ke Makam Rasulullah sebagai modal politik dan untuk  berbangga-bangga dengan menyebutnya dalam ucapan terbuka seolah-olah beliau seorang yang sangat istimewa.

 Isu ini hanya menjadi isu besar kerana kesilapan Najib sendiri. Beliau gagal “berperangai baik”.

 Beliau nampaknya begitu terdesak untuk meraih sokongan sehingga kunjungan ke Mekah dan Madinah pun mahu dijadikan modal untuk menang pilihanraya dan mendapatkan undi.

 Tun Mahathir Mohamad dan Tun Abdullah Badawi misalnya, mereka juga beberapa kali menunaikan umrah dan ke Madinah, tetapi tidak pernah sekali pun mereka menjaja pemergian itu dalam ucapan kepada umum, apalagi untuk tujuan meraih undi serta sokongan.

 Tidak ada masalah bagi rakyat untuk bersangka baik jika Najib seotang yang “berperangai baik”  juga.

 Tetapi, terlalu bersangka baik atau bersangka baik dalam semua perkara pun tidak begitu baik dan boleh menimbulkan masalah lain pula.

 Bolehkah kita bersangka baik dengan skandal 1MDB?

 Bolehkah kita bersangka baik dengan persahabatan Najib dan Jho Low?

 Bolehkah kita bersangka baik dengan wang RM2,600 juta dalam akaun peribadi Najib?

 Bolehkah kita bersangka baik dengan Rosmah yang bermewah dan memakai perhiasan berjuta-juta di tubuh badannya?

 Bolehkah kita bersangka baik dengan Riza Aziz yang menghasilkan filem separuh porno bahawa beliau menerima hadiah tanpa balasan daripada seorang pelabur Timur Tengah untuk rnenjadi penerbit di Hollywood?

 Bolehkah kita bersangka baik skandal lembu NFC?

 Bolehkah kita bersangka baik ke mana perginya wang GST?

 Bolehkah kita bersangka baik dengan Najib sebagai pemimpin yang lebih baik sedangkan lidahnya tergamak mengeluarkan perkataan seperti “bangang”, “haramjadah” dan “kepala bapak kau” secara terbuka?

 Bolehkah kita bersangka baik dengan Bank Negara yang membeli tanah pada harga pasaran bernilai RM2 bilion daripada kerajaan?

 Ahhh… terlalu banyak dan tak terhitung kalau kita mahu bersangka baik dalam era Najib ini.

 Tapi, wajarkah kita bersikap sebegitu dan adakah ia sikap yang betul?

 Kepada Fathul Bari, sebelum meminta rakyat bersangka baik kepada Najib, dengan ilmu agama yang ada padanya, beliau sepatutnya ada sedikit keberanian untuk meminta Najib “berperangai baik” sebagai pemimpin terlebih dahulu.

 Jika Najib “berperangai baik” secara sewajarnya sebagai pemimpin terlebih dahulu atau sejak dulu lagi dan tidak memperalatkan agama atau ziarahnya ke Makam Rasulullah untuk kepentingan politik, rasanya tidak timbul masalah bagi rakyat untuk bersangka baik dengannya, bukan saja dalam soal ziarah itu, malah dalam perkara-perkara yang lain juga.
(ShahbudinHusin 08/02/2018).

0

0

votes
Article Rating
Kongsikan artikel ini


MISI GAGAL DAN TERKEJUT DI BUKIT AMAN SEMALAM

Apabila Tamrin Tun Ghafar mengajak saya untuk menemaninya berjumpa dengan Ketua Polis Negara, Mohamad Fuzi Harun bagi misi merungkai siasatan pihak polis terhadap skandal Ketua Pesuruhjaya SPRM, Dzulkifli Ahmad, saya memang teruja dengan pelawaan itu.
Bagi saya, ia adalah peluang terbaik untuk saya sebagai penulis kerdil untuk mendengar penjelasan daripada mulut orang nombor satu PDRM sendiri berkenaan status kes siasatan itu.
Tambahan lagi, sejak meletusnya isu skandal Dzulkifli dengan wanita yang dipercayai masih isteri orang melalui beberapa video yang tersebar luas di media sosial, saya turut beberapa kali menulis dan memberi ulasan mengenainya.
Dalam beberapa tulisan itu, saya menyimpulkan, oleh kerana Dzulkifli tidak menafikan dan enggan berterus-terang berhubung skandal yang mengait dan mencemar dirinya itu, di sebalik beliau selalu tampil membaca sajak dan menyampaikan khutbah di mimbar Jumaat, beliau sebenarnya tidak sesuai lagi mengetuai agensi seperti SPRM.
SPRM mesti diketuai oleh seorang yang bersih, kelihatan bersih dan tidak kotor kerana tugasnya ialah untuk membersihkan negara daripada segala kekotoran rasuah dan penyalahgunaan kuasa.
Ditambah dengan pihak polis turut membuka kertas siasatan untuk menyiasat Dzulkifli di bawah Seksyen 498 Kanun Keseksaan iaitu memikat seorang wanita yang sudah bersuami bagi tujuan seks, saya merasakan jika pun Dzulkifli tidak mahu berundur, beliau setidak-tidaknya mesti mengambil cuti bagi memudahkan proses siasatan terhadapnya dijalankan.
Tidak itu saja, beberapa portal pro UMNO turut mengkritik Dzulkifli dan merasakan beliau tidak sepatutnya lagi berada di SPRM. Malangnya, Dzulkifli tidak memperdulikan teguran, kritikan dan pandangan itu.
Dalam isu berkaitan, Tamrin sendiri sebagai bekas Ahli Parlimen Batu Berendam, adalah antara yang turut aktif mengkritik Dzulkifli dan beberapa kali bertanya kepada pihak polis melalui sebaran di media sosial berhubung status siasatan kes itu.
Katanya, sebagai pembayar cukai, termasuk GST yang dibayarnya setiap hari, sebagaimana rakyat biasa yang lain, beliau juga berhak mengetahui sesuatu perkara yang melibatkan kepentingan rakyat dan negara ini.
Pada Isnin lalu, beliau mengutus surat kepada Mohamad Fuzi untuk berjumpa bagi mendapat penjelasan mengenai siasatan kes Dzulkifli yang dianggapnya sudah terlalu lama, lebih-lebih lagi KPN sendiri pada 6 Disember lalu ada mengeluarkan kenyataan bahawa pihak polis akan menyiapkan siasatan dalam tempoh seminggu.
Pada hari berikutnya iaitu Selasa, Tamrin dihubungi oleh pihak PDRM bahawa Mohamad Puzi sedia menemuinya pada Khamis iaitu semalam, jam 5.00 petang di Bukit Aman.
Sebagaimana Tamrin gembira dan teruja dengan respon pantas Mohamad Fuzi itu, saya turut mengalami perasaan yang sama apabila diajaknya bersama dalam pertemuan itu.
Menurut Tamrin lagi, oleh kerana beliau dibenarkan membawa dua rakan dalam pertemuan itu, beliau turut mengajak Ahli Majlis Pimpinan Tertinggi Bersatu, Zahid Md Arip untuk ikut serta.
Kira-kira jam 4.45 petang semalam, kami bertiga tiba di pondok pengawal Ibu Pejabat Polis Bukit Aman dengan disambut mesra oleh oleh tiga pegawal polis yang kemudian membawa kami untuk urusan pendaftaran.
Setelah selesai urusan pendaftaran, pemeriksaan dan menyerahkan telefon bimbit untuk disimpan di pondok pengawal, kami seterusnya diiringi dan dibawa naik ke Tingkat 31, blok baru kompleks Polis Bukit Aman yang terletak tidak jauh dari pondok pengawal itu.
Setibanya di situ, kami dibawa ke sebuah bilik mesyuarat yang terletak bersebelahan dengan bilik pejabat yang tertulis perkataan  “Ketua Polis Negara”.
Kami disambut oleh Wan Ahmad Najmuddin Mohd, Pengarah Jabatan Siasatan Jenayah Bukit Aman dan turut bersamanya dalam bilik mesyuarat itu ialah tiga lagi pegawai tinggi polis yang bertulis tag nama di baju masing-masing sebagai Malek, Izany dan Shan.
Sambutan yang diberi cukup mesra dan ramah. Di atas meja pula sudah tersedia minuman petang berupa kuih-muih, buah-buahan dan kopi.
Daripada cara kami disambut di pondok pengawal, diiringi naik ke tingkat 31 dan kemudian dibawa ke bilik mesyuarat bersebelahan dengan pejabat Ketua Polis Negara, hati kami masih lagi berbunga-bunga gembira kerana yakin yang bakal ditemui ialah Mohamad Fuzi sendiri.
Setelah berbual-bual seketika, kebetulan Wan Ahmad Najmuddin adalah kenalan lama Tamrin, beliau kemudian memaklumkan Mohamad Fuzi tidak dapat menghadirkan diri dalam pertemuan  itu berikutan terpaksa menghadiri majlis perasmian Forum Bandar Sedunia di KLCC, sambil memohon seribu keampunan.
Wan Ahmad Najmuddin memberitahu, beliau diminta untuk mewakili Mohamad Fuzi bagi pertemuan itu bersama tiga lagi pegawai tinggi polis yang ada bersamanya.
Tamrin ternampak kecewa kerana misinya ialah untuk mendengar sendiri daripada mulut Mohamad Fuzi berhubung siasatan tehadap Dzulkifli yang sudah berlanjutan begitu lama tanpa ketahuan apa jadi sebenarnya.
Lagi pula, tambah Tamrin, baru dua hari lalu  Mohamad Fuzi menyatakan persetujuan untuk berjumpanya, ternampak tidak logik tiba-tiba beliau terpaksa menghadiri program Forum Bandar Sedunia yang biasanya jemputan program antarabangsa itu sudah pun dibuat sejak sebulan dua yang lalu.
Bagaimanapun, pertemuan dan perbincangan tetap diteruskan dengan Wan Ahmad Najmuddin dan tiga lagi pegawai berkenaan berkaitan topik yang disasarkan.
Dalam perbincangan yang memang fokus mengenai siasatan pihak polis terhadap kes Dzulkifli, di samping beberapa aspek lain turut diperkatakan, antara yang mengejutkan ialah apabila diberitahu kepada kami bahawa keterangan daripada KP SPRM belum lagi diambil setakat ini.
Tiada jawapan khusus diberikan mengapa perkara itu berlaku, sebaliknya mereka mengatakan siasatan masih lagi sedang berjalan.
Dalam hal itu, Tamrin membangkitkan bahawa sepatutnya keterangan atau pengakuan Dzulkifli yang paling awal diambil sebaik saja pihak polis membuka kertas siasatan.
Juga tiada jawapan diberikan bila siasatan boleh disiapkan, meskipun Mohamad Fuzi pada 6 Disember lalu mengatakan siasatan akan disiapkan dalam tempoh seminggu.
Pertemuan hampir sejam itu berjalan dengan mesra, santai serta beberapa kali diselangi dengan jenaka dan ketawa. Semua pegawai polis yang menemui kami itu, terutama Wan Ahmad Najmuddin, baik-baik belaka orangnya.
Cuma, kami sedikit kecewa kerana Mohamad Fuzi tidak dapat menghadirkan diri dan misi dianggap kurang berjaya, selain kami agak terkejut apabila diberitahu bahawa keterangan daripada KP SPRM belum lagi diambil sehingga ini, walaupun beliau diberitakan melalui gambar yang disebarkan melalui media sosial, sudah pun menikah dengan wanita yang dikaitkan dengannya itu pada 28 Januari lalu.
Mungkinkah keterangan daripada Dzulkifli akan diambil sekembalinya beliau daripada berbulan madu?
Untuk itu, Tamrin bertegas bahawa beliau akan mengutus surat sekali lagi kepada Mohamad Fuzi bagi pertemuan yang seterusnya, selain komited tidak akan berhenti daripada bercakap mengenai kes skandal Dzulkifli agar akhirnya kerajaan mengambil sesuatu tindakan dan tidak dilihat melindungi KP SPRM itu daripada sebarang kesalahan yang terkait dengan dirinya.
Tunggguuuu…..
(ShahbudinHusin 09/02/2018).

0

0

votes
Article Rating
Kongsikan artikel ini


SIA-SIA NAJIB "SERBU" PAGOH

 Perdana Menteri, Najib Razak hari ini “menyerbu”  Pagoh buat kali pertama sejak beliau memecat Muhyiddin Yassin sebagai Timbalan Perdana Menteri pada Julai 2016 yang lalu.

 Dikhabarkan beribu-ribu orang menyambut beliau dan bersusun-susun pula bas dari seluruh pelusuk Johor turut digunakan untuk mengangkut orangramai ke Pagoh.

 Ternampaklah ramai orang yang menyambut Najib dan seolah-olahnya beliau disokong dengan begitu padu sekali.

 Mesej kedatangan Najib tidak lain ialah untuk menyeru pengundi Pagoh agar menolak Muhyiddin dalam pilihanraya akan datang.

 Muhyiddin disifatkan Najib sebagai pengkhianat Melayu kerana sekarang ini sudah berkawan dengan DAP untuk menumbangkan UMNO dan BN dalam pilihanraya akan datang.
Secara kebetulan sejak beberapa bulan kebelakangan ini saya beberapa kali telah berkunjung ke Muar atas sesuatu urusan dan sambil itu sempat juga bertanya serta berbual-bual dengan beberapa orang yang ditemui berkenaan perkembangan politik di situ.

 Di Muar ada empat kawasan Parlimen di sekitarnya iaitu Pagoh, Bakri, Ledang, selain Muar sendiri.

 Dalam perkembangan politik semasa setelah Muhyiddin dipecat dan kini menjadi Presiden Bersatu, Pagohlah yang paling menjadi sebutan ramai.

 Pada PRU 13 lalu, Muhyiddin menang di Pagoh atas tiket BN menewaskan calon Pas dengan majoriti 12,842 undi.

 Sebab itu Najib sanggup “menyerbu” Pagoh untuk memastikan kerusi itu dapat ditawan semula oleh BN.

 Berdasarkan beberapa perbualan dalam kunjungan ke Muar itu, selain turut mendapatkan maklumat tambahan daripada beberapa kenalan yang berasal dari Pagoh, kedatangan dan “serbuan”  Najib ke kawasan itu boleh dikata sia-sia dan tidak akan mendatangkan hasil.

 Tidak mudah untuk UMNO dan BN mengalahkan Muhyiddin yang pengaruhnya sudah agak lama dan berakar umbi di kawasan itu.

 Muhyiddin dipecat hanya kerana membangkitkan isu skandal 1MDB dan sekarang Najib sendiri mengakui kegagalan serta kelemahan kerajaan dalam menguruskan syarikat pelaburan sarat hutang tersebut.

 Jadi, sudah tentu pengundi Pagoh akan terus bersama Muhyiddin kerana beliau dilihat benar dalam tindakannya. Rata-rata orangramai yang ditemui juga melihat Muhyiddin lebih bermoral berbanding Najib.

 Sebaliknya, mengundi BN hanya bermakna mengekalkan Najib dan bersetuju dengan segala salah laku dalam skandal 1MDB.

 Lagi pula, Pagoh dan Muhyiddin tidak banyak beza dengan Permatang Pauh dan Anwar Ibrahim atau Gua Musang dengan Tengku Razaleigh. Sebagaimana Anwar dan Ku Li terus disanjung dan diterima di kawasan mereka, begitu juga dengan Muhyiddin di Pagoh.

 Percubaan mengalahkan Muhyiddin sehingga Najib sendiri sanggup turun padang di kubu musuhnya tidak membawa sinar apa-apa. Terlalu sukar, malah boleh dikata hampir mustahil untuk BN menang di Pagoh menewaskan Muhyiddin.
Janji pembangunan dan projek lampu jalan yang dicurahkan tidak akan menjadikan warna hitam bertukar putih di mata pengundi yang semakin celik.

 Adalah lebih munasabah sebenarnya untuk Najib menumpukan lebih usaha kepada mengekalkan kemenangan BN di kerusi-kerusi marginal atau yang dimenangi dengan majoriti tipis seperti Muar (1,646 undi), Pasir Gudang (935 undi), Ledang (1,967 undi), Bera (2,143 undi), Balik Pulau (1,539 undi) Padang Rengas (2,230 undi), Bagan Serai (1,140 undi) dan puluhan kerusi Parlimen yang lain daripada memberi tumpuan kepada Pagoh.

 Bahkan, akibat skandal 1MDB dan penolakan orang Johor terhadap Najib, ia bukan saja akan dibuktikan dengan Pagoh terus kekal dalam genggaman Muhyiddin, tetapi juga dengan paling mungkin beralihkan pentadbiran kerajaan negeri Johor daripada BN kepada Pakatan Harapan.
(ShahbudinHusin 09/02/2018).

0

0

votes
Article Rating
Kongsikan artikel ini


HENTIKAN KESAKITAN TUN M DENGAN MEMBERI KEMENANGAN KEPADA PAKATAN
HARAPAN

 Untuk kesekian kalinya, Tun Mahathir Mohamad dirawat lagi di Institut Jantung Negara atau IJN kerana tidak sihat. Kali ini beliau dilaporkan mengalami jangkitan di dada susulan masalah batuk yang dihidapinya.

 Tetapi, keadaan beliau diberitakan baik-baik saja dan hanya dinasihatkan untuk berehat bagi beberapa hari, sambil keadaan kesihatannya akan dipantau oleh doktor-doktor pakar.

 Tun Mahathir sudah menjangkau usia 93 tahun dan setiap kali beliau tidak sihat, seterusnya terpaksa menerima rawatan di IJN, sebenarnya itulah nilai pengorbanan beliau untuk menyelamatkan negara ini.

 Tun Mahathir hakikatnya terlalu kuat bekerja. Beliau hampir tiada rehat. Programnya sarat di sana sini. Kalau di pejabat, jadual temujanjinya padat setiap hari dan bermula seawal 8.30 atau 9.00 pagi lagi.
Mesyuarat Bersatu dan Pakatan Harapan semua dipengerusikannya dengan penuh disiplin dan selalunya akan mengambil masa berjam-jam lamanya. Semua itu tentunya memenatkan, lebih-lebih lagi dalam keadaan usia sepertinya.

 Tetapi itulah pengorbanan Tun Mahathir untuk menyelamatkan negara ini agar kita dan generasi akan datang dapat hidup dengan lebih baik lagi di masa akan datang.

 Kalau diikutkan, Tun Mahathir boleh saja hidup senang-lenang dan berehat seadanya sebagai seorang negarawan yang dihormati. Beliau sudah menjadi Perdana Menteri selama 22 tahun, sumbangannya tak ternilai dan tiada siapa akan marah jika beliau hanya mahu berehat dan tidak mengambil tahu lagi apa-apa masalah masalah negara ini.

 Lebih dari itu, anak-anaknya juga sudah dewasa dan ada kehidupan masing-masing. Tiada apa lagi yang perlu dikejarnya dalam sisa-sisa usia yang tinggal.

 Namun, kerana sayangnya kepada negara dan tidak mahu Malaysia terus rosak dan binasa, Tun Mahathir sanggup menggagahkan dirinya untuk bangkit daripada persaraan dan berjuang sekali lagi.

 Perjuangan itu pula tidaklah mudah. Banyak ranjau, onak, duri dan rintangan kena dilaluinya, malah caci-maki dan penghinaan pun turut datang sekali menghujaninya.

 Bukan saja macai, pengampu dan pembodek penguasa yang melayan Tun Mahathir seolah-olah beliau tidak pernah berjasa kepada bangsa dan negara, bahkan Najib sendiri selalu bersikap kasar dan melekehkannya.

 Dalam semua keadaan dan cabaran itu, ditambah dengan usianya sebegitu, tidak menghairankan jika Tun Mahathir selalu sakit, tertekan dan kadang-kadang perlukan rehat serta rawatan.

 Tambahan lagi, Najib juga adalah “raja duit”. Melawan orang berduit tidak sedikit cabarannya kerana berdepan dengan duit, bukan saja maruah, malah agama pun ada yang sanggup menjualnya.

 Selagi tidak sampai ke titik akhir dan belum menggapai kemenangan, Tun Mahathir memang akan terus berjuang. Jadualnya pasti akan lebih padat lagi selepas ini.

 Mungkin beberapa kali selepas ini beliau terpaksa berehat dan masuk IJN lagi atas nasihat doktor-doktor pakar yang menjaga kesihatannya.

 Tetapi, setiap kali Tun Mahathir tidak sihat dan dinasihatkan berehat, ingat bahawa itulah nilai pengorbanan beliau yang seharusnya kita hargai. Sambil mendoakan kesihatannya agar kembali pulih, ia wajar disertai dengan tekad yang jitu daripada kita semua untuk memenangkan Pakatan Harapan dalam PRU 14 akan datang.

 Kesakitan Tun Mahathir pasti akan terubat jika akhirnya sang kleptokrat dapat disingkirkan, Pakatan Harapan dapat menjadi kerajaan dan melalui baki usia serta pengalaman yang sarat dalam dadanya, negara ini dapat dipulihkannya untuk kita semua menikmatinya.

 Undi kemenangan daripada kita adalah ubat dan hadiah terbaik untuk  semua kesakitan yang dialami oleh Tun Mahathir.
(ShahbudinHusin 10/02/2018)

0

0

votes
Article Rating
Kongsikan artikel ini